REGOLAMENT TAL-KUMMISSJONI (KE, EURATOM) Nru 478/2007
tat-23 ta’ April 2007
li jemenda r-Regolament (KE, Euratom) Nru 2342/2002 tal-Kummissjoni li jistabbilixxi regoli dettaljati għall-eżekuzzjoni tar-Regolament (KE, Euratom) Nru 1605/2002 tal-Kunsill dwar ir-Regolament Finanzjaru applikabbli għall-baġit ġenerali tal-Komunitajiet Ewropej
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat li jistabbilixxi l-Komunità Ewropea ta' l-Enerġija Atomika,
Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej (1), u b’mod partikulari l-Artikolu 183 tiegħu,
Wara li kkonsultat lill-Parlament Ewropew, il-Kunsill ta' l-Unjoni Ewropea, Il-Qorti tal-Ġustizzja tal-Komunitajiet Ewropej, il-Qorti ta' l-Awdituri, il-Kumitat Ekonomiku u Soċjali Ewropew, il-Kumitat tar-Reġjuni, l-Ombudsman Ewropew u l-Kontrollur Ewropew tal-Protezzjoni tad-Data,
Billi:
(1)
Regolament (KE, Euratom) Nru 1605/2002 (minn hawn 'il quddiem imsejjaħ “ir-Regolament Finanzjarju”) ġie emendat bir-Regolament (KE, Euratom) Nru 1995/2006. Dawn il-bidliet għandhom ikunu riflessi fir-regoli ta' l-implimentazzjoni stabbiliti fir-Regolament (KE, Euratom) Nru 2342/2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjaru applikabbli għall-baġit ġenerali tal-Komunitajiet Ewropej (2).
(2)
Skond il-prinċipji tal-baġit, b’mod partikulari l-prinċipju ta' l-unità, ir-regoli stabbiliti fir-Regolament Finanzjarju għall-irkuprar ta' imgħax fuq prefinanzjamenti jenħtieġ li jiġu speċifikati fir-regoli ta’ implimentazzjoni. B’hekk, għandu jiġi ċċarat liema ammont għandu jiġi kkunsidrat bħala ammont konsiderevoli. Taħt dawn il-limiti, ma għandux ikun dovut lill-Komunitajiet Ewropej imgħax fuq prefinanzjament. Għandhom jiġu speċifikati wkoll il-każijiet fejn imgħax iġġenerat fuq prefinanzjament għandu jiġi rkuprat kull sena sabiex jiġu protetti l-interessi finanzjarji tal-Komunitajiet.
(3)
F’dak li jirrigwarda l-prinċipju ta’ l-ispeċifikazzjoni, għandha tingħata definizzjoni preċiża tal-metodi ta’ kalkolu tal-limiti perċentwali li għandhom jiġu rispettati għal trasferimenti ta’ approporjazzjonijiet tal-Kummissjoni u ta’ l-istituzzjonijiet l-oħra. Minbarra dan, ladarba d-dispożizzjoni dwar il-proċeduri għal trasferimenti mill-Istituzzjonijiet l-oħra għajr il-Kummissjoni ġiet konsolidata fir-Regolament Finanzjarju, din tista' għaldaqstant titħassar mir-regoli ta' l-implimentazzjoni.
(4)
Fir-rigward ta' l-implimentazzjoni tal-baġit, għandha tiġi pprovduta definizzjoni fir-rigward ta' l-istandard għal kontroll intern effettiv u effiċjenti li għandu japplika għal kull mod ta' ġestjoni, f'konformità mal-prinċipju tal-ġestjoni finanzjarja tajba u, fejn xieraq, mar-regolamenti relevanti speċifiċi għas-settur.
(5)
L-Artikolu l-ġdid 49(6)(c) tar-Regolament Finanzjarju, kif emendat, espliċitament jipprovdi għall-iffinanzjar ta' miżuri ta' tħejjija fil-qasam tal-Politika Komuni ta' l-Affarijiet Barranin u s-Sigurtà (CFSP), b'mod partikolari fir-rigward ta' l-operazzjonijiet maħsuba ta' l-UE fil-qasam tal-ġestjoni tal-kriżijiet. L-iffinanzjar bla dewmien ta' dawn il-miżuri jikkorrispondi ma' ħtieġa operattiva: Fil-biċċa l-kbira tas-sitwazzjonijiet ta' kriżi, numru ta' miżuri għat-twaqqif ta' operazzjoni ta' ġestjoni tal-kriżi fuq il-post ikollhom isiru malajr qabel l-adozzjoni mill-Kunsill ta' l-istrument legali neċessarju (normalment Azzjoni Konġunta fuq il-bażi ta' l-Artikolu 14 tat-TEU). Jidher li huwa xieraq li jiġi ċċarat li l-iffinanzjar ta' dawn il-miżuri jinkludi spejjeż inkrimentali bħal assigurazzjoni ta' riskju għoli, spejjeż ta' l-ivvjaġġar u l-akkomodazzjoni, ħlas per diem, li jirriżultaw direttament minn dispjegament speċifiku fuq il-post ta' missjoni jew grupp li jinvolvi persunal mill-istituzzjonijiet sakemm spejjeż simili li jsiru fir-rigward ta' operazzjonijiet tal-ġestjoni tal-kriżijiet koperti minn Azzjoni Konġunta huma ġeneralment inklużi fil-linja tal-baġit operattiva tas-CFSP.
(6)
Rigward il-metodi ta’ implimentazzjoni tal-baġit, b’mod partikulari l-ġestjoni ċentralizzata indiretta, għandu jiġi speċifikat li l-persuni fdati bit-tmexxija ta’ azzjonijiet speċifiċi skond it-Titolu V tat-Trattat ta’ l-UE għandhom ikunu obbligati li jwaqqfu l-istrutturi u l-proċeduri meħtieġa sabiex jassumu responsabbiltà għall-fondi li dawn ikollhom jamministraw. Fl-istess ħin, ladarba r-Regolament Finanzjarju rivedut neħħa l-ħtieġa għal awtorizzazzjoni minn qabel fl-att bażiku għal rikors għal korpi nazzjonali fdati b’inkarigi pubbliċi, huwa neċessarju li d-dispożizzjonijiet li jirreferu għall-proċeduri ta’ komitoloġija f’dan ir-rigward, jitneħħew mir-regoli ta’ implimentazzjoni.
(7)
Rigward il-metodi ta’ ġestjoni konġunta, il-kontenut tal-ġabra annwali tal-verifiki u d-dikjarazzjonijiet disponibbli li ssir referenza għaliha fl-Artikolu 53b tar-Regolament Finanzjarju għandu jkun speċifikat.
(8)
Rigward il-ġestjoni konġunta, jenħtieġ li jiddaħħlu dispożizzjonijiet speċifiċi li jagħtu dettalji tal-kontenut ta' l-arranġamenti li għandhom jiġu konklużi mill-Kummissjoni fil-kooperazzjoni tagħha ma' organizzazzjonijiet internazzjonali u l-obbligu tal-pubblikazzjoni tal-benefiċjarji tal-fondi li joħorġu mill-baġit.
(9)
Rigward ir-responsabbiltà ta’ l-operaturi finanzjarji, għandu jiġi ċċarat li l-awtorità li taħtar tista’ titlob l-opinjoni tal-bord ta’ l-irregolaritajiet finanzjarji dwar każ, fuq il-bażi ta' informazzjoni pprovduta minn membru ta’ l-istaff skond id-dispożizzjoni rilevanti tar-Regolament Finanzjarju. Minbarra dan, l-uffiċjal ta’ l-awtorizzazzjoni b’delega għandu jkun intitolat li jirreferi kwistjoni lill-panel ta’ irregolaritajiet finanzjarji, jekk jikkunsidra li tkun seħħet irregolarità finanzjarja.
(10)
Ladarba perjodu ta’ limitazzjoni ġenerali ta’ ħames snin huwa stabbilit fir-Regolament Finanzjarju għal djun u drittijiet tal-Komunità, jenħtieġ li jiġu speċifikati r-regoli dwar id-dati tal-bidu u r-raġunijiet għal interruzzjonijiet tal-perjodu ta’ limitazzjoni, kemm għall-Istituzzjonijiet kif ukoll għall-partijiet terzi li jkollhom pretensjoni infurzabbli kontra l-Istituzzjonijiet.
(11)
Sabiex jissaħħaħ il-ħarsien ta' l-interessi finanzjarji tal-Komunitajiet, il-Kummissjoni għandha tistabbilixxi lista ta' ammonti riċevibbli fit-tifsira ta' l-Artikolu 73 tar-Regolament Finanzjarju, filwaqt li tiddikjara l-ismijiet tad-debituri u l-ammonti tad-djun fejn id-debitur ikun ġie ordnat li jħallas b'deċiżjoni tal-Qorti li jkollha s-saħħa ta' res judicata u fejn l-ebda ħlas (jew l-ebda ħlas sinifikanti) ma jkun sar għal sena wara l-pronunzja tagħha. Il-lista għandha tiġi ppubblikata, filwaqt li tittieħed f'kunsiderazzjoni l-leġiżlazzjoni relevanti dwar il-ħarsien tad-data.
(12)
Ir-regoli dwar il-ħlasijiet dovuti mill-Komunitajiet għandhom jissaħħu sabiex jiġi żgurat li l-kuntratturi u l-benefiċjarji jkunu infurmati għal kollox dwar l-obbligi proċedurali u kkumpensati awtomatikament b'imgħaxijiet ta' kontumaċja f'każ ta' ħlas tard fejn l-imgħax dovut jaqbeż l-EUR 200. L-Istituzzjonijiet kollha għandhom jippreżentaw lill-awtorità tal-baġit rapport dwar il-konformità mal-limiti taż-żmien stabbiliti.
(13)
Rigward l-appalti, kuntratti ta’ qafas li ma jinvolvux ftuħ mill-ġdid tal-kompetizzjoni f’setturi suġġetti għal xejra ta’ żieda mgħaġġla fil-prezzijiet u l-iżvilupp teknoloġiku għandhom ikunu suġġetti għal reviżjoni f'nofs il-perjodu tagħhom u l-awtorità li tagħti l-kuntratt għandha tieħu l-miżuri xierqa, inkluż it-terminazzjoni tal-kuntratt ta' qafas.
(14)
F’konformità mal-prinċipju tal-proporzjonalità, għal kuntratti b’valur ta’ mhux aktar minn EUR 5 000, u fil-każ ta' kuntratti għal għajnuna esterna b'valur ta' mhux aktar minn EUR 10 000, l-awtorità li tagħti l-kuntratti għandha tkun tista', fuq il-bażi ta' l-analiżi tagħha tar-riskju, ma titlobx mingħand il-kandidati jew dawk li jitfgħu l-offerti d-dikjarazzjoni li huma ma jkunux f’waħda mis-sitwazzjonijiet li jwasslu għal esklużjoni.
(15)
Għal raġunijiet ta’ simplifikazzjoni, ħlasijiet kontra fatturi mingħajr ma l-offerta tkun aċċettata minn qabel għandhom ikunu possibbli għal ammont ta' EUR 500 jew anqas, u għall-għajnuna esterna għandha tkun possibbli l-proċedura kompetittiva nnegozjata għall-għoti ta' kuntratti ta' forniment għal kuntratti b'valur ta' anqas minn EUR 60 000.
(16)
Kull fejn ikun xieraq, teknikament fattibbli, u ekonomikament effiċjenti, kuntratti ta’ akkwisti b’valur daqs jew akbar mill-limiti stabbiliti fl-Artikolu 158 tar-Regolament Finanzjarju għandhom jingħataw fl-istess żmien u bħala lottijiet separati.
(17)
Informazzjoni dwar rimedji legali disponibbli għandha tkun indikata mill-awtorità li tagħti l-kuntratti lil dawk li jkunu tefgħu offerti li ma ntlaqgħux.
(18)
Ladarba huwa possibbli li istituzzjoni twettaq proċedura ta' akkwist b'mod konġunt ma' awtorità li tagħti l-kuntratti minn Stat Membru, għandu jkun speċifikat liema proċedura ta’ akkwist għandha tapplika għal dawk il-każijiet u kif din għandha tiġi amministrata.
(19)
Aktar dettalji għandhom jiġu pprovduti fil-modalitajiet prattiċi għall-ġestjoni tal-proċeduri ta' akkiwst varati fuq bażi interistituzzjonali. B'mod partikolari, għandhom jiġu stabbiliti dispożizzjonijiet dwar l-evalwazzjoni ta' l-offerti u d-deċiżjonijiet ta' aġġudikazzjoni.
(20)
Sabiex tkun żgurata ġestjoni xierqa tad-database dwar l-esklużjonijiet, għandhom jiġu pprovduti aktar dettalji dwar l-informazzjoni li għandha tiġi trażmessa lill-Kummissjoni. Il-proċedura għat-trażmissjoni u r-reċezzjoni ta' l-informazzjoni li tkun tinsab fid-database għandha tiġi stabbilita, filwaqt li jittieħed f'kunsiderazzjoni kif xieraq il-ħarsien tad-data personali.
(21)
F’konformità mal-prinċipju ta’ proporzjonalità, l-operaturi ekonomiċi li jkunu jinsabu f'waħda mis-sitwazzjonijiet ta’ esklużjoni legali msemmija fir-Regolament Finanzjarju m’għandhomx ikunu esklużi b’mod indefinit milli jipparteċipaw fi proċeduri ta’ akkwist pubbliku. Għaldaqstant, il-kriterji dwar it-tul ta’ l-esklużjoni u l-proċedura li għandha tiġi segwita għandhom ikunu speċifikati.
(22)
Bħala riżultat tar-reviżjoni tar-Regolament Finanzjarju, id-dispożizzjonijiet dwar il-penali għandhom jiġu adattati kif xieraq.
(23)
Għas-saħħa taċ-ċertezza legali, il-modalitajiet u l-eċċezzjonijiet għall-istandstill procedure qabel l-iffirmar ta' kuntratt għandhom ikunu speċifikati.
(24)
Huwa xieraq li jkun hemm dispożizzjoni li tiddetermina sa liema punt il-forom partikulari ta' finanzjament stabbiliti fl-Artikolu 108(3) tar-Regolament Finanzjarju għandhom ikunu trattati bl-istess mod bħal għotjiet taħt it-Titolu VI ta’ l-Ewwel Parti.
(25)
Sabiex tkun żgurata l-konsistenza, il-programm annwali ta' ħidma għandu jiddetermina jekk deċiżjoni jew ftehim miktub għandhomx jintużaw għall-aġġudikazzjoni ta' għotjiet. Huwa meħtieġ li xi artikoli jkunu adattati sabiex jieħdu f’kunsiderazzjoni l-introduzzjoni ta’ deċiżjonijiet fil-proċedura ta’ aġġudikar ta' l-għotjiet.
(26)
Sabiex jiġi żgurat li l-liġi tal-Komunità tkun applikabbli għar-relazzjonijiet legali kollha li huma parti fihom l-Istituzzjonijiet, għandu jsir obbligatorju għall-uffiċjali ta’ l-awtorizzazzjoni li jdaħħlu fil-kuntratti u l-ftehimiet ta’ għotjiet tagħhom kollha klawżola speċifika dwar l-applikabilità tal-liġi tal-Komunità, kumplimentata kif xieraq bil-liġi nazzjonali miftiehma mill-partijiet.
(27)
Għal dak li jikkonċerna l-aġġudikazzjoni ta’ għotjiet, l-eċċezzjonijiet għall-obbligu għal sejħa għal proposti għandhom jiġu estiżi sabiex ikopru l-possibbiltà li teżisti taħt ir-regolamenti preżenti fil-qasam tar-riċerka u l-iżvilupp, li jingħataw għotjiet direttament lil benefiċjarji identifikati mill-Kummissjoni għal proposti ta’ kwalità għolja li ma jaqgħux fl-ambitu ta’ sejħiet ipprogrammati għal proposti għas-sena finanzjarja kkonċernata. Minbarra dan, għandha tiġi introdotta deroga addizzjonali li tkopri azzjonijiet b’karatteristiċi speċifiċi li jeħtieġu korp ta’ implimentazzjoni b’kompetenza partikulari jew poter amministrattiv, mingħajr ma dan jikkwalifika neċessarjament bħala monopolju.
(28)
Sabiex jiġu protetti l-interessi finanzjarji tal-Komunità, għandu jiġi speċifikat li r-rappreżentanti tal-benefiċjarji li ma jkollhomx personalità ġuridika, għandhom jippruvaw li għandhom il-kapaċità li jaġixxu f’isem il-benefiċjarji u għandhom joffru garanziji finanzjarji ekwivalenti għal dawk ipprovduti minn persuni ġuridiċi.
(29)
Sabiex tiġi ffaċilitata l-ġestjoni tal-proċedura ta’ l-għotja, u skond il-prinċipju tal-ġestjoni finanzjarja tajba, għanda tiġi stipulata l-possibbiltà li sejħa għal proposti tiġi ristretta għal kategorija magħżula ta’ benefiċjarji. B’hekk il-Kummissjoni tkun tista’, filwaqt li tirrispetta l-prinċipji ta’ trattament indaqs u ta’ non-diskriminazzjoni, tirrifjuta applikazzjonijiet minn entitajiet li ma jkunx applikabbli għalihom il-programm ikkonċernat.
(30)
Sabiex ikunu megħjuna l-applikanti, u sabiex tiżdied l-effiċjenza tas-sejħiet għall-proposti, ċerti passi proċedurali għandhom jittejbu. Il-Kummissjoni għandha tipprovdi informazzjoni u pariri lill-applikanti dwar ir-regoli applikabbli għall-aġġudikar ta’ għotjiet u għandha tinfurmahom kemm jista’ jkun malajr dwar il-possibilità ta’ suċċess ta’ l-applikazzjonijiet tagħhom. Huwa possibbli li l-proċedura ta’ sottomissjoni u l-proċedura ta’ evalwazzjoni jinqasmu fi stadji differenti, u b’hekk ikun possibbli li jkunu mwarrba fi stadju bikri l-proposti li ma jistax ikollhom possibilità ta' suċċess fl-istadji ta' wara. Sabiex ikun iċċarat liema spejjeż jistgħu jkunu eliġibbli għall-iffinanzjar tal-Komunità, għandhom jiġu stabbiliti kriterji u għandha tkun stipulata lista indikattiva. Huwa wkoll xieraq li jkunu ddeterminati l-kundizzjonijiet għas-sottomissjoni ta’ l-applikazzjonijiet, partikolarment għal applikazzjonijiet sottomessi permezz ta' mezzi elettroniċi. Minbarra dan, għandu jkun possibbli li tintalab informazzjoni addizzjonali lill-applikanti matul il-proċedura ta' aġġudikazzjoni, b'mod partikolari fil-każ ta' żbalji klerikali evidenti fl-applikazzjonijiet.
(31)
Il-possibilità ta’ l-adozzjoni ta’ programm annwali ta’ ħidma matul is-sena ta’ qabel dik li jirreferi għaliha, għandha tkun stipulata sabiex ikun possibbli li jsiru s-sejħiet għall-proposti kemm jista’ jkun malajr qabel il-bidu tas-sena li jkunu relatati magħha.
(32)
Għal raġunijiet ta' trasparenza, il-Kummissjoni, meta tkun mitluba, għandha tinforma annwalment lill-awtorità tal-baġit dwar il-ġestjoni tal-proċeduri ta' aġġudikazzjoni ta' għotjiet u dwar eċċezzjonijiet applikati għall-pubblikazzjoni ta' benefiċjarji ta' fondi li joħorġu mill-baġit.
(33)
Sabiex jitħarsu l-interessi tal-benefiċjarji u tiżdied iċ-ċertezza legali, modifiki għall-kontenut tas-sejħa għall-proposti għandhom jibqgħu l-eċċezzjoni, u l-applikanti għandhom jibbenefikaw minn skadenza supplementari jekk dawn il-modifiki jkunu sostanzjali. Għandhom ikunu suġġetti għall-istess kundizzjonijiet ta' pubblikazzjoni bħas-sejħa nnifisha.
(34)
Dwar somom ta’ darba, irid jiġi speċifikat li l-ammonti għal kull waħda mis-somom ta’ darba taħt limitu ta’ EUR 25 000 u l-ammonti ta’ rati fissi għandhom jiġu stabbiliti mill-Kummissjoni fuq il-bażi ta' elementi oġġettivi, bħal data statistika fejn din tkun disponibbli; dawn l-ammonti għandhom jiġu kkunsidrati mill-ġdid b’mod regolari mill-Kummissjoni fuq l-istess bażi. Min-naħa l-oħra, somom ta’ darba ta’ aktar minn limitu ta’ EUR 25 000 għandhom jiġu stabbiliti fl-att bażiku. Minbarra dan, l-uffiċjal ta' l-awtorizzazzjoni għandu jkun obbligat li jwettaq kontrolli ex-post xierqa sabiex jiżgura li l-kundizzjonijiet għall-għoti tagħhom ikunu ġew rispettati. Dawn il-kontrolli għandhom ikunu indipendenti mill-kontrolli mwettqa għal għotjiet intenzjonati bħala ħlas lura ta’ l-ispejjeż eliġibbli li fil-fatt ikunu ntefqu. Ir-regola ta’ l-assenza ta’ qligħ u tal-kofinazjament għandha tkun speċifikata.
(35)
Rigward kuntratti meħtieġa għall-implimentazzjoni ta’ għotja komunitarja, għandu jiġi speċifikat li, kull meta dawn il-kuntratti jkunu ta’ valur baxx, ir-regoli li għandhom jiġu segwiti mill-benefiċjarju għandhom ikunu limitati għal dak li hu strettament meħtieġ, jiġiferi l-prinċipju tal-ġestjoni tajba u l-assenza ta' kunflitt ta' interessi. Għal kuntratti ta’ valur akbar, l-uffiċjal ta' l-awtorizzazzjoni jista’ jistabbilixxi obbligi speċifiċi addizzjonali bbażati fuq dawk applikabbli għall-istituzzjonijiet għal kuntratti ekwivalenti.
(36)
L-appoġġ finanzjarju għal partijiet terzi li jistgħu jingħataw minn benefiċjarju ta’ għotja tal-Komunità għandu jkun organizzat b’tali mod li ma jħallix spazju għad-diskrezzjoni u jkun limitat għal ammont totali ta’ EUR 100 000 kif mitlub mill-Artikolu 120 tar-Regolament Finanzjarju.
(37)
Rigward iż-żamma u l-preżentazzjoni ta’ kontijiet, għandu jiġi ċċarat li r-rapport dwar it-tmexxija tal-baġit u dik finanzjarja li jakkumpanja l-kontijiet skond l-Artikolu 122 tar-Regolament Finanzjarju huwa separat mir-rapport dwar l-implimentazzjoni tal-baġit imsemmi fl-Artikolu 121 tar-Regolament Finanzjarju. Fl-istess ħin, skond il-modifiki għall-iskop ta’ konsolidazzjoni stabbiliti fir-Regolament Finanzjarju, ir-referenzi kollha preċedenti għall-korpi msemmija fl-Artikolu 185 tar-Regolament Finanzjarju għandhom jiġu sostitwiti b'referenza għall-korpi msemmija fl-Artikolu 121 tar-Regolament Finanzjarju.
(38)
Fir-rigward ta’ xi komponenti tar-Regolament tal-Kunsill Nru 1085/2006 li jistabbilixxi Strument għall-Għajnuna ta’ qabel is-Sħubija (IPA) (3) u r-Regolament tal-Parlament Ewropew u tal-Kunsill Nru 1638/2006 li jistabbilixxi dispożizzjonijiet ġenerali li jwaqqfu Strument għall-Viċinat u l-Partenarjat Ewropew (ENPI) (4) bl-użu ta' impenji maqsuma (split commitments), ir-Regolament Finanzjarju introduċa regola ta' diżimpenn ta' “n+3” fl-Artikolu 166(3)(a). Huwa għalhekk neċessarju li jkunu stipulati dispożizzjonijiet speċifiċi dettaljati, b’mod partikolari dwar il-proċedura u l-konsegwenzi tad-diżimpenn awtomatiku.
(39)
Fir-rigward ta’ l-azzjonijiet esterni, huma meħtieġa miżuri oħra ta' simplifikazzjoni. B’mod partikolari, il-limitu għall-proċedura nnegozjata fuq il-bażi ta’ offerta unika għandu jiżdied. Il-possibilità ta’ proċeduri ta’ akkwisti sigrieti għal raġunijiet ta’ sigurtà, li diġà kienet introdotta għal akkwisti f’isem l-istituzzjonijiet, issa hija estiża għax-xiri operattiv tar-relazzjonijiet esterni. Sabiex jiġu implimentati l-obbligi stipulati fir-Regolament Finanzjarju dwar il-pubblikazzjoni tal-benefiċjarji ta' fondi li joħorġu mill-baġit, għandhom jiġu stabbiliti dispożizzjonijiet xierqa fil-ftehimiet ta' finanzjament ma' pajjiżi terzi.
(40)
Rigward l-uffiċċji interistituzzjonali, ir-regoli speċifiċi għall-Uffiċċju tal-Pubblikazzjonijiet Uffiċjali (OPOCE) għandhom jiġu emendati wara li ġiet introdotta fir-Regolamenti Finanzjarji l-possibbiltà l-ġdida għal delega interistituzzjonali lid-diretturi ta’ uffiċċji Ewropej interistituzzjonali. F’dan ir-rigward, l-impenn baġitarju għandu jibqa’ r-responsabbiltà ta’ kull Istituzzjoni, li tiddeċiedi fuq il-pubblikazzjoni tad-dokumenti tagħha, filwaqt li kull att sussegwenti jista’ jiġi delegat lid-direttur ta’ l-OPOCE.
(41)
Rigward esperti individwali esterni meħtieġa għall-evalwazzjoni ta’ proposti u forom oħra ta’ assistenza teknika, għandu jkun possibbli li dawn l-esperti jiġu magħżula minn lista mfassla fuq il-bażi tal-kapaċità teknika tagħhom, wara l-pubblikazzjoni ta' sejħa għall-offerti.
(42)
Sabiex jiġi rrispettat il-limitu taż-żmien għad-dħul fis-seħħ stabbilit fl-FR, huwa speċifikat li r-Regolament preżenti ta' emenda dwar ir-regoli ta' implimentazzjoni se jidħol fis-seħħ fil-jum tal-pubblikazzjoni tiegħu fil-Ġurnal Uffiċjali u se japplika sa mill-1 ta' Mejju 2007.
(43)
Ir-Regolament (KE, Euratom) Nru 2342/2002 għandu għalhekk jiġi emendat kif xieraq,
ADOTTAT DAN IR-REGOLAMENT:
Artikolu 1
Ir-Regolament (KE, Euratom) Nru 2342/2002 huwa emendat kif ġej:
(1)
Artikolu 2, 3 u 4 huwa sostitwit b'dan li ġej:
“Artikolu 2
Inventarju ta' l-atti leġiżlattivi dwar l-implimentazzjoni tal-baġit
(Artikoli 2 u 49 tar-Regolament Finanzjarju)
Il-Kummissjoni għandha kull sena taġġorna fl-abbozz ta' baġit preliminari l-informazzjoni dwar l-atti msemmija fl-Artikolu 2 tar-Regolament Finanzjarju.
Kull proposta leġiżlattiva jew emenda għal proposta leġiżlattiva mressqa lill-awtorità leġiżlattiva għandha tindika b'mod ċar id-dispożizzjonijiet li jinkludu derogi mir-Regolament Finanzjarju jew mir-Regoli ta' l-Implimentazzjoni tiegħu u tagħti r-raġunijiet speċifiċi li jiġġustifikaw dawn id-derogi fil-Memorandum ta' Spjegazzjoni relevanti.
Artikolu 3
Applikabilità tal-prefinanzjament
(Artikolu 5a tar-Regolament Finanzjarju)
1. Fil-każ ta’ ġestjoni ċentralizzata diretta li tinvolvi numru ta’ msieħba, ġestjoni ċentralizzata indiretta u ġestjoni deċentralizzata fit-tifsira ta’ l-Artikolu 53 tar-Regolament Finanzjarju, ir-regoli stipulati fl-Artikolu 5a tar-Regolament Finanzjarju għandhom japplikaw biss għall-entità li tirċievi l-prefinanzjament direttament mill-Kummissjoni.
2. Il-prefinanzjament għandu jitqies bħala li jirrappreżenta ammont konsiderevoli fit-tifsira ta’ l-Artikolu 5a(2)(a) tar-Regolament Finanzjarju jekk l-ammont ikun ogħla minn EUR 50 000.
Madankollu, għal azzjonijiet esterni l-prefinanzjament għandu jitqies bħala li jirrappreżenta ammont sinifikanti jekk l-ammont ikun ogħla minn EUR 250 000. Għal operazzjonijiet ta’ għajnuna fil-ġestjoni tal-kriżijiet u ta’ għajnuna umanitarja, il-prefinanzjament għandu jitqies li jirrappreżenta ammont sinifikanti jekk ikun ogħla minn EUR 750 000 għal kull ftehim fl-aħħar ta’ kull sena finanzjarja u jekk dan ikun għal proġetti li jdumu aktar minn 12-il xahar.
Artikolu 4
Irkupru ta’ interessi ġġenerati mill-prefinanzjament
(Artikolu 5a tar-Regolament Finanzjarju)
1. L-uffiċjal ta’ l-awtorizzazzjoni responsabbli għandu jirkupra għal kull perjodu ta’ rrapurtar wara l-implimentazzjoni tad-deċiżjoni jew tal-ftehim l-ammont ta’ interessi ġġenerati minn ħlasijiet ta’ prefinanzjament li jeċċedu EUR 750 000 għal kull ftehim fl-aħħar ta’ kull sena finanzjarja.
2. L-uffiċjal ta’ l-awtorizzazzjoni responsabbli jista’ jirkupra, għallinqas darba fis-sena, l-ammont ta’ interessi ġġenerati minn ħlasijiet ta’ prefinanzjament ta’ anqas minn dawk imsemmija fil-paragrafi 1 u 2, billi jittieħdu f’kunsiderazzjoni r-riskji assoċjati mal-kuntest tal-ġestjoni tiegħu u n-natura ta' l-azzjonijiet iffinanzjati.
3. L-uffiċjal ta’ l-awtorizzazzjoni responsabbli għandu jirkupra l-ammont ta’ interessi ġġenerati mill-ħlasijiet ta’ prefinanzjament li jkunu ogħla mill-bilanċ ta’ l-ammonti dovuti kif imsemmija fl-Artikolu 5a(1) tar-Regolament Finanzjarju.”
(2)
Jiddaħħal l-Artikolu 4a li ġej:
“Artikolu 4a
Reġistrazzjoni fil-kontijiet ta’ interessi ġġenerati mill-prefinanzjament
(Artikolu 5a tar-Regolament Finanzjarju)
1. L-uffiċjali ta’ l-awtorizzazzjoni għandhom jiżguraw li, f'deċiżjonijiet jew ftehimiet ta’ għotja konklużi ma’ benefiċjarji u intermedjarji, il-prefinanzjament jitħallas f'kontijiet jew sub-kontijiet bankarji li jippermettu li jiġu identifikati l-fondi u l-interessi relatati. Altrimenti, il-metodi ta’ kontabilità tal-benefiċjarji jew l-intermedjarji għandhom jgħamluha possibbili li jiġu identifikati l-fondi mħallsa mill-Komunità u l-interessi jew benefiċċji oħra ġġenerati minn dawn il-fondi.
2. Fil-każijiet imsemmija fit-tieni subparagrafu ta' l-Artikolu 5a(1) tar-Regolament Finanzjarju, l-uffiċjal awtorizzanti responsabbli jfassal qabel it-tmiem ta' kull sena finanzjarja estimi ta’ l-ammont ta’ kwalunkwe imgħax jew benefiċċju ekwivalenti ġġenerat minn dawn il-fondi u jistabbilixxi proviżjoni għal dak l-ammont. Dik il-proviżjoni għandha tiddaħħal fil-kontijiet u tiġi kklerjata permezz ta’ rkupru effettiv, wara l-implimentazzjoni tad-deċiżjoni jew il-ftehim.
Meta l-prefinanzjament isir mill-istess partita tal-baġit, skond l-istess att bażiku u lil benefiċjarji inklużi taħt l-istess proċedura ta' għotja, l-uffiċjal ta’ l-awtorizzazzjoni jista' jagħmel stima waħda ta' ammonti li għandhom jitħallsu minn għadd ta' debituri.
3. L-Artikoli 3 sa 4a għandhom ikunu bla ħsara għall-inklużjoni tal-prefinanzjament fuq in-naħa ta’ l-assi ta’ dikjarazzjonijiet finanzjarji, kif stabbilit fir-regoli tal-kontabilità msemmija fl-Artikolu 133 tar-Regolament Finanzjarju.”
(3)
Fil-punt (c) ta’ l-Artikolu 5, “Artikoli 157 u 181(5) tar-Regolament Finanzjarju” huma sostitwiti b’“Artikoli 157 u 160a tar-Regolament Finanzjarju”.
(4)
F’Artikolu 7, jidħol il-paragrafu 1 li ġej:
“1a Sabiex ikun evitat li l-operazzjonijiet tal-kambju tal-muniti jkollhom impatt sinifikanti fuq il-livell ta’ kofinanzjament tal-Komunità jew impatt negattiv fuq il-baġit tal-Komunità, l-arranġamenti speċifiċi għall-konverżjoni msemmija fil-paragrafu 1 għandhom jistipulaw, jekk ikun xieraq, li r-rata tal-kambju bejn l-euro u muniti oħra tiġi kkalkulata bl-użu tar-rata tal-kambju medja ta’ kuljum f’perjodu partikolari”.
(5)
L-Artikolu 10 hu emendat kif ġej:
(a)
Fil-paragrafu 1, l-ewwel subparagrafu, punt (b) hu sostitwit b’li ġej:
“(b)
fid-dikjarazzjoni ta' l-infiq, ir-rimarki dwar il-baġit, inklużi rimarki ġenerali, għandhom juru liema linji jistgħu jirċievu l-approprjazzjonijiet li jikkorrispondu mad-dħul assenjat li jkunu saru disponibbli.”
(b)
Fil-paragrafu 1, it-tieni subparagrafu huwa sostitwit b’li ġej:
“Fil-każ imsemmi fil-punt (a) ta' l-ewwel subparagrafu, għandha ssir entrata nominali (p.m.) u d-dħul mistenni għandu jiddaħħal bħala tagħrif fir-rimarki”.
(c)
Fl-ewwel sentenza tal-paragrafu 2, “Artikolu 161(2) tar-Regolament Finanzjarju” hu sostitwit b’“Artikoli 160(1a) u 161(2) tar-Regolament Finanzjarju”.
(6)
Jiddaħħal l-Artikolu 13a li ġej:
“Artikolu 13a
Spejjeż li jirriżultaw meta jkunu aċċettati donazzjonijiet lill-Komunitajiet
(Artikolu 19 tar-Regolament Finanzjarju)
Għall-fini ta' l-awtorizzazzjoni tal-Parlament Ewropew u tal-Kunsill imsemmija fl-Artikolu 19(2) tar-Regolament Finanzjarju, il-Kummissjoni għandha tagħmel stima u tispjega kif xieraq l-ispejjeż finanzjarji, inklużi dawk li jirriżultaw minn prosegwiment tax-xogħol, ikkawżati mill-aċċettazzjoni ta' donazzjonijiet li jsiru lill-Komunitajiet.”
(7)
Artikolu 14 huwa sostitwit b'dan li ġej:
“Artikolu 14
Approvazzjoni tal-ħlas ta' l-ammont nett
(Artikolu 20(1) tar-Regolament Finanzjarju)
Skond l-Artikolu 20(1) tar-Regolament Finanzjarju, it-tnaqqis li ġej jista' jsir minn talbiet għal pagament, fatturi jew dikjarazzjonijiet, li mbagħad jiġu proċessati għall-ħlas ta’ l-ammont nett:
(a)
pieni imposti fuq partijiet għal kuntratti ta' xiri jew ftehim ta' għotjiet;
(b)
skontijiet, rifużjonijiet u tnaqqis fuq fatturi individwali u talbiet għal ħlas;
(c)
imgħax iġġenerat minn ħlasijiet ta’ prefinanzjament, kif imsemmi fl-Artikolu 5a(1), l-ewwel subparagrafu tar-Regolament Finanzjarju.”
(8)
L-Artikolu 16 huwa mħassar.
(9)
Artikolu 17 huwa sostitwit b'dan li ġej:
“Artikolu 17
Regoli dwar il-kalkolu tal-perċentwali fuq it-trasferimenti ta' l-istituzzjonijiet minbarra l-Kummissjoni
(Artikolu 22 tar-Regolament Finanzjarju)
1. Il-perċentwali msemmija fl-Artikoli 22 tar-Regolament Finanzjarju għandhom jiġu kkalkulati fil-waqt li tkun saret it-talba għat-trasferiment u b’referenza għall-approporjazzjonijiet stipulati fil-baġit, inklużi l-baġits ta’ emenda.
2. L-ammont li għandu jittieħed f'kunsiderazzjoni għandu jkun l-ammont tat-trasferimenti li għandhom isiru fuq il-linja li minnha jkunu qed isiru t-trasferimenti, wara aġġustament għat-trasferimenti li jkunu saru qabel.
L-ammont li jikkorrispondi mat-trasferimenti li jistgħu jitwettqu b’mod awtonomu mill-Istituzzjoni kkonċernata mingħajr deċiżjoni ta’ l-awtorità tal-baġit ma għandux jittieħed f’kunsiderazzjoni.”
(10)
Jiddaħħal l-Artikolu 17a ġej
“Artikolu 17a
Regoli dwar il-kalkolu tal-perċentwali fuq it-trasferimenti tal-Kummissjoni
(Artikolu 23 tar-Regolament Finanzjarju)
1. Il-perċentwali msemmija fl-Artikoli 23(1) tar-Regolament Finanzjarju għandhom jiġu kkalkulati fil-waqt li tkun saret it-talba għat-trasferiment u b’referenza għall-approprjazzjonijiet ipprovduti fil-baġit, inklużi l-baġits ta’ emenda.
2. L-ammont li għandu jittieħed f'kunsiderazzjoni għandu jkun l-ammont tat-trasferimenti li għandhom isiru fuq il-linja li minnha jew lejha jkunu qed isiru t-trasferimenti, wara aġġustament għat-trasferimenti li jkunu saru qabel.
L-ammont li jikkorrispondi mat-trasferimenti li jistgħu jitwettqu b’mod awtonomu mill-Istituzzjoni kkonċernata mingħajr deċiżjoni ta’ l-awtorità tal-baġit ma għandux jittieħed f’kunsiderazzjoni.”
(11)
Il-frażi ta' introduzzjoni ta' l-Artikolu 20, “l-ewwel subparagrafu ta’ l-Artikolu 26(2) tar-Regolament Finanzjarju” hija sostitwita b'“Artikolu 26 tar-Regolament Finanzjarju”.
(12)
Fl-Artikolu 22, l-ewwel subparagrafu tal-paragrafu 1 huwa mħassar.
(13)
Jiddaħħal l-Artikolu 22a li ġej:
“Artikolu 22a
Definizzjoni ta’ kontroll intern effettiv u effiċjenti
(Artikolu 28a(1) tar-Regolament Finanzjarju)
1. Il-kontroll intern effettiv huwa bbażat fuq l-aħjar prattika internazzjonali u jinkludi b’mod partikolari:
(a)
is-segregazzjoni tad-dmirijiet,
(b)
strateġija xierqa ta’ ġestjoni u kontroll tar-riskju inklużi kontrolli fuq il-livell tal-benefiċjarju;
(c)
l-evitar ta’ kunflitti ta’ interessi;
(d)
traċċabilità adegwata għall-verifika (adequate data trails) u integrità tad-data f’sistemi tad-data;
(e)
proċeduri għall-monitoraġġ tar-riżultati u għat-tkomplija tal-ħidma fuq dgħufijiet u eċċezzjonijiet fil-kontroll intern li jkunu identifikati;
(f)
evalwazzjonijiet perjodiċi tat-tħaddim tajjeb tas-sistema tal-kontroll.
2. Kontroll intern effiċjenti huwa bbażat fuq l-elementi li ġejjin:
(a)
l-implimentazzjoni ta' strateġiji xierqa tal-kontroll u l-ġestjoni tar-riskju kkoordinati fost parteċipanti xierqa involuti fil-katina tal-kontroll;
(b)
l-aċċessibilità tar-riżulati tal-kontroll għall-operaturi relevanti kollha involuti fil-katina tal-kontroll;
(c)
l-applikazzjoni f’waqtha ta’ miżuri korrettivi inklużi, fejn xieraq, penali dissważivi;
(d)
leġiżlazzjoni ċara u mhux ambigwa bħala bażi tal-politika;
(e)
l-eliminazzjoni tal-kontrolli multipli;
(f)
il-prinċipju tat-titjib tal-proporzjon ta' l-ispejjeż u l-benefiċċji tal-kontrolli.”
(14)
Artikolu 23 huwa sostitwit b'dan li ġej:
“Artikolu 23
Pubblikazzjoni proviżorja tal-baġit
(Artikolu 29 tar-Regolament Finanzjarju)
Kemm jista' jkun malajr u mhux aktar tard minn erba' ġimgħat mill-adozzjoni finali tal-baġit, iċ-ċifri finali dettaljati tal-baġi għandhom jiġu ppubblikati fil-lingwi kollha fuq is-sit ta' l-internet ta' l-istituzzjonijiet, fuq inizjattiva tal-Kummissjoni, sakemm ikunu ppubblikati uffiċjalment fil-Ġurnal Uffiċjali tal-Komunitajiet Ewropej.”
(15)
L-Artikolu 25 hu emendat kif ġej: (a) il-punt (a)(ii) hu sostitwit b'dan li ġej:
“(ii)
għal kull kategorija ta’ staff, skema ta’ l-organizzazzjoni ta’ postijiet tax-xogħol stabbiliti fil-baġit u persuni li jokkupqw postijiet fil-bidu tas-sena li fiha jkun ippreżentat l-abbozz preliminari tal-baġit, li tindika d-distribuzzjoni tagħhom skond il-grad u l-unità amministrattiva;”
(16)
L-Artikolu 31 huwa mħassar.
(17)
L-Artikolu 32 hu emendat kif ġej:
(a)
Fit-Titolu, “l-Artikolu l49(2)(a) u (b)” huwa sostitwit bl-“Artikolu 49(6)(a) u (b)”.
(b)
Fil-paragrafu 1, “l-Artikolu 49(2)(a)” huwa sostitwit bl-“Artikolu 49(6)(a)”.
(c)
Fil-paragrafu 1, “EUR 32 miljun” hija sostitwita b'“EUR 40 miljun”.
(d)
Fil-paragrafu 2, “l-Artikolu 49(2)(b)” hu sostitwit bl-“Artikolu 49(6)(b)”.
(e)
Fil-paragrafu 2, “EUR 30 miljun” hija sostitwita b'“EUR 50 miljun”.
(f)
Fil-paragrafu 2, “EUR 75 miljun” hija sostitwita b'“EUR 100 miljun”.
(18)
Jiddaħħal l-Artikolu 32a li ġej:
“Artikolu 32a
(Miżuri ta' tħejjija fil-qasam tal-PESK)
(Artikolu 49(6)(c) tar-Regolament Finanzjarju)
L-iffinanzjar ta' miżuri li jiddeċiedi dwarhom il-Kunsill għat-tħejjija ta' operazzjonijiet ta' l-UE ta' ġestjoni ta' kriżijiet taħt it-Titolu V tat-Trattat dwar l-Unjoni Ewropea għandu jkopri spejjeż inkrimentali li jirriżultaw direttament minn dispjegament speċifiku fuq il-post ta' missjoni jew grupp li jinvolvi inter alia persunal mill-Istituzzjonijiet (inklużi assigurazzjoni ta' riskju għoli, spejjeż ta' l-ivvjaġġar u l-akkomodazzjoni, ħlas per diem).”
(19)
Fit-titolu ta’ l-Artikolu 33, “l-Artikolu 49(2)(c)” huwa sostitwit bl-“Artikolu 49(6)(d)”.
(20)
Fl-Artikolu 34, jiddaħħal il-paragrafu 3 li ġej:
“3. Għandu jitqies li jeżisti kunflitt ta’ interessi jekk applikant, kandidat jew dak li jkun tefa' l-offerta jkun membru tal-Persunal kopert mir-Regolamenti dwar il-Persunal, sakemm il-parteċipazzjoni tiegħu f’din il-proċedura ma tkunx ġiet awtorizzata minn qabel mis-superjur tiegħu.”
(21)
Artikolu 35 huwa sostitwit b'dan li ġej:
“Artikolu 35
Kontrolli li għandhom isiru mill-Kummissjoni
(Artikoli 53d, 54(2)(c) u 56 tar-Regolament Finanzjarju)
1. Deċiżjonijiet li jafdaw inkarigi eżekuttivi lill-entitajiet jew persuni msemmija fl-Artikolu 56 tar-Regolament Finanzjarju għandhom jinkludu l-arranġamenti xierqa kollha biex tiġi żgurata t-trasparenza ta’ l-operazzjonijiet imwettqa.
Il-Kummissjoni għandha teżamina dawn l-arranġamenti kif ikun meħtieġ kull meta jkun kemm tibdiliet sostanzjali fil-proċeduri jew sistemi applikati minn dawn l-entitajiet jew persuni sabiex tiżgura konformità kontinwa mal-kundizzjonijiet stipulati fl-Artikolu 56.
2. L-entitajiet jew persuni kkonċernati għandhom jipprovdu lill-Kummissjoni, f'perjodu ta' żmien speċifiku, bi kwalunkwe informazzjoni li din titlob u għandhom jgħarrfuha bla dewmien bi kwalunkwe tibdiliet fil-proċeduri jew sistemi tagħhom.
Il-Kummissjoni għandha, kif ikun xieraq, tistabbilixxi dawk l-obbligi fl-istrumenti ta' delega jew fil-ftehimiet konklużi ma' dawk l-entitajiet jew persuni.
3. Il-Kummissjoni tista’ taċċetta li l-proċeduri ta’ xiri tal-korpi msemmija fl-Artikoli 54(2)(c) u tal-benefiċjarji li ssir referenza għalihom fl-Artikolu 166(1)(a) tar-Regolament Finanzjarju huma ekwivalenti għal dawk tagħha stess, fir-rispett dovut ta’ l-istandards aċċettati internazzjonalment.
4. Meta l-Kummissjoni timplimenta l-baġit b’ġestjoni konġunta, ikunu jgħoddu l-ftehimiet ta’ verifikazzjoni milħuqa ma' l-organizzazzjonijiet ikkonċernati.
5. Il-verifika esterna indipendenti li msemmija fl-Artikolu 56(1)(d) tar-Regolament Finanzjarju għandha għallinqas tkun servizz ta' verifika funzjonalment indipendenti mill-entità li lilha l-Kummissjoni tafda l-inkarigi ta' l-implimentazzjoni u għandha twettaq id-dmirijiet tagħha skond l-istandards tal-verifika aċċettati internazzjonalment.”
(22)
Jiddaħħal l-Artikolu 35a li ġej:
“Artikolu 35a
Miżuri sabiex tiġi promossa l-aħjar prattika
(Artikolu 53b tar-Regolament Finanzjarju)
Il-Kummissjoni tiġbor reġistru ta' entitajiet responsabbli għall-attivitajiet ta' ġestjoni, ċertifikazzjoni u verifika taħt ir-regolamenti speċifiċi għas-settur. Sabiex jiġu promossi l-aħjar prattiċi fl-implimentazzjoni tal-Fondi Strutturali u l-Fond Ewropew tas-Sajd, il-Kummissjoni tpoġġi għad-dispożizzjoni ta' dawk responsabbli għall-attivitajiet ta' ġestjoni u kontroll gwida metodoloġika li tippreżenta l-istrateġija u metodoloġija tagħha tal-kontroll, inklużi listi ta' kontroll, u eżempji ta' prattiċi tajba li ġew identifikati.”
(23)
Fl-Artikolu 36, “Artikolu 53” hu sostitwit b'“Artikolu 53a”.
(24)
Fl-Artikolu 37, il-paragrafu 2 huwa mħassar.
(25)
Artikolu 38 huwa sostitwit b'dan li ġej:
“Artikolu 38
Eliġibilità ta’ korpi nazzjonali jew internazzjonali tas-settur pubbliku jew entitajiet tal-liġi privata b’missjoni ta’ servizz pubbliku għad-delegazzjoni ta’ poteri u kundizzjonijiet relatati magħhom
(l-Artikolu 54(2)(c) tar-Regolament Finanzjarju)
1. Il-Kummissjoni tista’ tiddelega inkarigi li jinvolvu l-eżerċizzju ta’ awtorità pubblika lil:
(a)
korpi internazzjonali tas-settur pubbliku;
(b)
korpi nazzjonali tas-settur pubbliku jew entitajiet tal-liġi privata b’missjoni ta’ settur pubbliku li jkunu rregolati mil-liġi ta’ wieħed mill-Istati Membri, wieħed mill-Istati taż-Żona Ekonomika Ewropea (ŻEE) jew wieħed mill-pajjiżi li li huma kandidati għal sħubija fl-Unjoni Ewropea jew, jekk ikun xieraq, mil-liġi ta’ kwalunkwe Stat ieħor.
2. Il-Kummissjoni għandha tiżgura li l-entitajiet imsemmija fil-Paragrafu 1 joffru garanzija finanzjarja xierqa, preferibilment minn awtorità pubblika, b'mod partikolari dwar l-irkupru sħiħ ta' l-ammonti dovuti lill-Kummissjoni.
3. Meta l-Kummissojni tkun qed tippjana li tafda inkarigi li jinvolvu l-eżerċizzju ta' awtorità pubblika, b'mod partikolari inkarigi ta' implimentazzjoni tal-baġit, lil xi korp imsemmi fil-punt (c) ta' l-Artikolu 54(2) tar-Regolament Finanzjarju, għandha tanalizza l-konformità mal-prinċipji ta’ l-ekonomija, l-effikaċja u l-effiċjenza.”
(26)
L-Artikolu 39 hu emendat kif ġej:
(a)
It-titolu jiġi sostitwit b'dan li ġej:
“Artikolu 39
Nomina ta' entitajiet nazzjonali jew internazzjonali tas-settur pubbliku jew entitajiet tal-liġi privata b'missjoni ta' servizz pubbliku
(Artikolu 54(2)(c) tar-Regolament Finanzjarju)”
(b)
Fil-paragrafu 2, l-ewwel sentenza hi sostitwita b’li ġej:
“Dawn il-korpi, entitajiet jew korpi internazzjonali tas-settur pubbliku għandhom jintgħażlu b’mod oġġettiv u trasparenti, skond il-prinċipju tal-ġestjoni finanzjarja tajba, biex ikunu jikkonformaw ma’ l-obbligi ta’ implimentazzjoni identifikati mill-Kummissjoni.”
(c)
Fil-paragrafu 3, it-tieni subparagrafu huwa sostitwit b’li ġej:
“F'kull każ ieħor, il-Kummissjoni għandha tinnomina dawn il-korpi jew entitajiet bi qbil ma' l-Istati Membri jew pajjiżi kkonċernati.”
(d)
Huwa miżjud paragrafu 4 ġdid:
“4. Meta l-Kummissjoni tafda inkarigi ta’ implimentazzjoni lil entitajiet taħt punt (c) ta' l-Artikolu 54(2) tar-Regolament Finanzjarju, hija għandha tinforma ta’ kull sena lill-awtorità leġiżlattiva dwar il-każijiet u l-entitajiet ikkonċernati billi tipprovdi motivazzjoni proporzjonata għall-użu ta' dawn l-entitajiet.”
(27)
Jiddaħħal l-Artikolu 39a li ġej:
“Artikolu 39a
Persuni fdati bil-ġestjoni ta’ azzjonijiet speċifiċi skond it-Titolu V tat-Trattat ta’ l-Unjoni Ewropea
(L-Artikolu 54(2)(d) tar-Regolament Finanzjarju)
Persuni fdati bil-ġestjoni ta’ azzjonijiet speċifiċi kif imsemmija fil-punt (d) ta’ l-Artikolu 54(2) tar-Regolament Finanzjarju għandhom iwaqqfu l-istrutturi u l-proċeduri xierqa sabiex jassumu r-responsabbiltà għall-fondi li dawn ikunu se jamministraw. Dawn il-persuni għandu jkollhom l-istatus ta’ Konsulenti Speċjali tal-Kummissjoni dwar il-Politika Komuni Ewropea Barranija u tas-Sigurtà (CFSP) skond l-Artikoli 1 u 5 tal-Kundizzjonijiet ta’ l-Impjieg ta’ Aġenti Oħra tal-Komunitajiet Ewropej.”
(28)
L-Artikolu 41 hu emendat kif ġej:
(a)
It-titolu jiġi sostitwit b'dan li ġej:
“Artikolu 41
Arranġamenti ddettaljati għall-ġestjoni ċentralizzata indiretta
(Artikoli 54(2)(b), (c) u (d) tar-Regolament Finanzjarju)”
(b)
L-ewwel paragrafu hu sostitwit b'li ġej:
“1. Meta l-Kummissjoni tafda inkarigi ta’ implimentazzjoni lil korpi, entitajiet jew persuni taħt il-punti (b), (c) u (d) ta’ l-Artikolu 54(2) tar-Regolament Finanzjarju, din għandha tikkonkludi ftehim magħhom li jistabbilixxi l-arranġamenti dettaljati għall-ġestjoni u l-kontroll tal-fondi u l-ħarsien ta' l-interessi finanzjarji ta’ l-Unjoni.”
(c)
Il-paragrafu 3 jiġi mibdul b'dan li ġej:
“3. L-aġenziji, entitajiet jew persuni msemmija fil-paragrafu 1 m'għandux ikollhom l-istatus ta' uffiċjali li jawtorizzaw b delega.”
(29)
L-Artikolu 42 hu emendat kif ġej:
(a)
Fit-titolu, “Artikolu 53” huwa sostitwit minn “Artikoli 53b u 53c.”
(b)
Fil-paragrafu 1, “Artikolu 53(5)” huwa sostitwit minn “Artikoli 53b u 53c.”
(30)
Jiddaħħal l-Artikolu 42a li ġej:
“Artikolu 42a
Ġabra tal-verifiki u d-dikjarazzjonijiet
(Artikolu 53b(3) tar-Regolament Finanzjarju)
1. It-taqsira għandha tkun ipprovduta mill-awtorità jew entità xierqa nominata mill-Istat Membru għall-qasam ta’ nfiq ikkonċernat skond ir-regoli speċifiċi għas-settur.
2. Il-parti relatata mal-verifiki għandha:
(a)
tinkludi ċ-ċertifikati stabbiliti mill-korpi taċ-ċertifikazzjoni (agrikoltura) u lejn l-opinjonijiet tal-verifika pprovduti mill-awtoritajiet tal-verifika (miżuri strutturali u simili);
(b)
tkun provvduta sal-15 ta’ Frar tas-sena ta’ wara dik ta' l-attività tal-verifika għan-nefqa agrikola u għal miżuri strutturali u oħrajn simili.
3. Il-parti relatata mad-dikjarazzjonijiet għandha:
(a)
tinkludi d-dikjarazzjonijiet ta’ assigurazzjoni pprovduti mill-awtoritajiet li jħallsu (agrikoltura) u ta' ċertifikazzjonijiet mill-awtoritajiet taċ-ċertifikazzjoni (miżuri strutturali u oħrajn simili);
(b)
tingħata sal-15 ta’ Frar tas-sena ta’ wara għan-nefqa agrikola u għal miżuri strutturali u oħrajn simili.”
(31)
Artikolu 43 huwa sostitwit b'dan li ġej:
“Artikolu 43
Ġestjoni konġunta
(Artikoli 53d, 108a u 165 tar-Regolament Finanzjarju)
1. Il-Kummissjoni għandha tiżgura li jeżistu arranġamenti xierqa għall-kontroll u l-verifika ta' l-azzjoni kollha kemm hi.
2. L-organizzazzjonijiet internazzjonali msemmija fl-Artikolu 53d tar-Regolament Finanzjarju huma dawn li ġejjin:
(a)
organizzazzjonijiet internazzjonali tas-settur pubbliku mwaqqfa permezz ta’ ftehimiet intergovernattivi, u aġenziji speċjalizzati mwaqqfa minn dawn l-organizzazzjonijiet;
(b)
il-Kumitat Internazzjonali tas-Salib l-Aħmar (ICRC);
(c)
il-Federazzjoni Internazzjonali tas-Soċjetajiet Nazzjonali tas-Salib l-Aħmar u tan-Nofs Qamar l-Aħmar;
Għall-fini ta' l-Artikolu 53d tar-Regolament Finanzjarju, il-Bank Ewropew ta' l-Investiment u l-Fond Ewropew ta' l-Investiment huma assimilati ma' l-organizzazzjonijiet internazzjonali.
3. Meta l-baġit ikun implimentat permezz ta’ tmexxija konġunta ta’ organizzazzjonijiet internazzjonali skond l-Artikoli 53d u 165 tar-Regolament Finanzjarju, l-organizzazzjonijiet u l-azzjonijiet li għandhom jiġu ffinanzjati għandhom jintgħażlu b’mod oġġettiv u trasparenti.
4. Bla ħsara għall-Artikolu 35, ftehimiet konklużi ma’ l-organizzazzjonijiet internazzjonali msemmija fl-Artikolu 53d tar-Regolament Finanzjarju għandhom jinkludu, b’mod partikulari:
(a)
definizzjoni ta’ l-azzjoni, il-proġett jew il-programm li għandhom ikunu implimentati taħt tmexxija konġunta;
(b)
il-kundizzjonijiet u l-arranġamenti dettaljati għall-implimentazzjoni tagħhom, inkluż b’mod partikolari l-prinċipji għal deċiżjonijiet ta’ xiri jew ta’ għoti.
(c)
ir-regoli dwar ir-rapportaġġ lill-Kummissjoni dwar din l-implimentazzjoni;
(d)
dispożizzjonijiet li jobbligaw lill-organizzazzjoni fdata b’inkarigi ta’ implimentazzjoni li teskludi mill-parteċipazzjoni fi proċedura ta’ akkwist jew għoti kandidati jew applikanti li jinsabu f’waħda mis-sitwazzjonijiet imsemmija fl-Artikolu 93(1)(a) (b) u (e) u 94 (a) (b) tar-Regolament Finanzjarju.
(e)
il-kondizzjonijiet għall-pagamenti tal-kontribuzzjoni tal-Komunità, u d-dokumenti sekondarji meħtieġa biex jiġu ġġustifikati l-pagamenti;
(f)
il-kondizzjonijiet għat-tmiem ta' din l-implimentazzjoni;
(g)
l-arranġamenti dettalijati għall-iskrutinju tal-Kummissjoni;
(h)
dispożizzjonijiet li jagħtu lill-Qorti ta' l-Awdituri aċċess għall-informazzjoni kollha meħtieġa għat-twettiq tad-dmirijiet tagħha, jekk meħtieġ fuq il-post, f'konformità mal-ftehimiet ta' verifika konklużi ma' l-organizzazzjonijiet internazzjonali kkonċernati;
(i)
dispożizzjonijiet dwar l-użu ta’ kwalunkwe imgħax akkumulat;
(j)
dispożizzjonijiet li jiggarantixxu l-viżilibità ta’ l-azzjoni, proġett jew programm tal-Komunità f’relazzjoni ma’ l-attivitajiet l-oħra ta’ l-organizzazzjoni;
(k)
Dispożizzjonijiet dwar il-pubblikazzjoni tal-benefiċjarji tal-fondi li joħorġu mill-baġit, li jobbligaw lill-organizzazzjonijiet internazzjonali li jippubblikaw l-informazzjoni f'konformità ma' l-Artikolu 169 ta' dan ir-Regolament.
5. Proġett jew programm hu kkunsidrat bħala elaborat b’mod konġunt meta l-Kummissjoni u l-korp internazzjonali tas-settur pubbliku jivvalutaw b’mod konġunt il-vijabilità u jiddefinixxu l-ftehimiet ta’ l-implimentazzjoni.
6. Fl-implimentazzjoni ta' proġetti fil-ġestjoni konġunta, l-organizzazzjonijiet internazzjonali għandhom għallinqas jikkonformaw mal-kundizzjonijiet li ġejjin:
(a)
proċeduri ta’ akkwist u ta’ għoti għandhom jikkonformaw mal-prinċipji ta’ trasparenza, proporzjonalità, ġestjoni finanzjarja tajba, trattament ugwali u non-diskriminazzjoni, assenza ta' kunflitt ta' interessi u rispett għall-istandards aċċettati internazzjonalment;
(b)
l-għotjiet ma jistgħux ikunu kumulattivi jew jingħataw b'mod retrospettiv;
(c)
l-għotjiet iridu jinvolvu kofinanzjament, ħlief jekk stipulat mod ieħor fl-Artikolu 253;
(d)
l-għotjiet ma jistax ikollhom l-iskop jew l-effett li jħallu qliegħ għall-benefiċjarju.
Dawn il-kundizzjonijiet għandhom ikunu stabbiliti espressament fil-ftehimiet konklużi ma’ organizzazzjonijiet internazzjonali.”
(32)
Jiddaħħal l-Artikolu 43a li ġej:
“Artikolu 43a
Informazzjoni dwar it-trasferimenti ta' data personali għall-fini tal-verifika
(Artikolu 48 tar-Regolament Finanzjarju)
F'sejħa magħmula fil-kuntest ta' għotjiet jew akkwisti implimentati b'ġestjoni diretta ċentralizzata, benefiċjarji u kandidati potenzjali u dawk li jitfgħu l-offerti għandhom, f'konformità mar-Regolament (KE) Nru 45/2001 tal-Parlament Ewropew u l-Kunsill (*) jiġu infurmati li, sabiex jitħarsu l-interessi finanzjarji tal-Komunitajiet, id-data personali tagħhom tista' tiġi trasferita lis-servizzi interni tal-verifika, lill-Qorti Ewropea ta' l-Awdituri, lill-Bord ta' l-Irregolaritajiet Finanzjarji jew lill-Uffiċju Ewropew ta' Kontra l-Frodi (OLAF).
(*) ĠU L 8, 12.1.2001, p. 1.”" 						
(33)
Fl-Artikolu 48, il-punt (e) hu sostitwit b’li gej:
“(e)
Jidentifikaw u jilqgħu kontra riskji ta' ġestjoni u jamministrawhom b'mod effettiv;”
(34)
Fl-Artikolu 49, jiddaħħal is-subparagrafu li ġej:
“Data personali inkluża fid-dokumenti ta' appoġġ għandha titħassar fejn possibbli meta dik id-data ma tkunx meħtieġa għall-fini tar-rilaxx, il-kontroll u l-verifika tal-baġit. Fi kwalunkwe każ, għandu jkun rispettat Artikolu 37(2) tar-Regolament (KE) 45/2001 f'dak li jirrigwarda l-konservazzjoni tad-data tat-traffiku.”
(35)
Fl-Artikolu 67, il-paragrafu 4 huwa sostitwit b'li ġej:
“4. Ħlasijiet minn kontijiet ta’ l-imprest jistgħu jsiru permezz ta’ trasferiment ta’ kreditu bankarju, inkluża s-sistema tad-debitu dirett li ssir referenza għaliha fl-Artikolu 80, it-tieni subparagrafu tar-Regolament Finanzjarju, b’ċekk jew mezz ieħor ta’ ħlas, skond l-istruzzjonijiet stabbiliti mill-uffiċjal tal-kontabilità.”
(36)
Fl-Artikolu 72, “Regolamenti ta’ l-Istaff ta' l-Uffiċjali tal-Komunitajiet Ewropej u l-Kundizzjonijiet ta’ Impjieg ta’ Aġenti Oħra tal-Komunitajiet Ewropej (minn hawn 'il quddiem ‘ir-Regolamenti ta’ l-Istaff’)” hija sostitwita b'“ir-Regolamenti ta’ l-Istaff”.
(37)
Artikolu 74 u 75 huwa sostitwit b'dan li ġej:
“Artikolu 74
Irregolaritajiet finanzjarji
(Artikolu 60(6) u 66(4) tar-Regolament Finanzjarju)
Bla ħsara għall-poteri ta’ l-Uffiċċju Ewropew għal Kontra l-Frodi (OLAF), il-bord speċjalizzat dwar l-irregolaritajiet finanzjarji (minn hawn 'il quddiem imsejjaħ ‘il-bord’) għandu jkun kompetenti għal kull ksur ta’ dispożizzjoni tar-Regolament Finanzjarju jew ta’ dispożizzjoni relatata mal-ġestjoni finanzjarja jew il-kontroll ta’ operazzjonijiet li jirriżultaw minn azzjoni jew ommissjoni ta’ membru ta’ l-istaff.
Artikolu 75
Bord dwar l-irregolaritajiet finanzjarji
(Artikolu 60(6) u 66(4) tar-Regolament Finanzjarju)
1. Każijiet ta’ irregolaritajiet finanzjarji kif imsemmija fl-Artikolu 74 għandhom jiġu mgħoddija lill-panel għal opinjoni mill-awtorità li taħtar skond l-Artikolu 66(4), it-tieni paragrafu, tar-Regolament Finanzjarju.
Uffiċjal li jawtorizza, permezz ta’ delega, jista’ jirreferi kwistjoni lill-bord jekk jikkunsidra li tkun seħħet irregolarità finanzjarja. Il-bord għandu jagħti opinjoni li tevalwa jekk ikunux seħħew irregolaritajiet skond it-tifsira ta’ l-Artikolu 74, kemm dawn ikunu serji u x’jistgħu jkunu l-konsegwenzi tagħhom. Jekk l-analiżi tal-bord tissuġġerixxi li l-każ li ngħadda lilu huwa każ għall-OLAF, dan għandu bla dewmien jitrażmetti l-fajl tal-każ lill-awtorità li taħtar u għandu jgħarraf lill-OLAF minnufih.
Meta l-bord jiġi mgħarraf direttament b’kwistjoni minn membru ta’ l-istaff skond l-Artikolu 60(6) tar-Regolament Finanzjarju, dan għandu jgħaddi l-fajl lill-awtorità li taħtar u għandu jinforma lill-membru ta’ l-istaff. L-awtorità li taħtar tista’ titlob l-opinjoni tal-bord dwar dan il-każ.
2. L-istituzzjoni jew, fil-każ ta’ bord konġunt, l-istituzzjonijiet li jkunu qed jieħdu sehem, għandhom, skond l-organizzazzjoni interna tagħhom stess, jispeċifikaw l-arranġamenti operattivi tal-bord u l-kompożizzjoni tiegħu, li għandha tinkludi personalità esterna bil-kwalifiki u l-kompetenza metieġa.”
(38)
Fl-Artikolu 77(2), l-ewwel sentenza hija sostitwita b’li ġej:
“Suġġett għall-Artikoli 160(1a) u 161(2) tar-Regolament Finanzjarju, stima ta’ l-ammonti reċivibbli ma għandhiex ikollha l-effett li tagħmel disponibbli approprjazzjonijiet għall-impenji.”
(39)
Fl-Artikolu 81, is-segwenti paragrafi 3 u 4 huma miżjudin:
“3. L-uffiċjali tal-kontabilità ta' kull istituzzjoni għandu jżomm lista ta' ammonti dovuti għall-irkupru, li fihom l-intitolamenti tal-Komunità huma miġbura flimkien skond id-data tal-ħruġ. Huwa għandu jittrasferixxi din il-lista lill-uffiċjal tal-kontabilità tal-Kummissjoni.
L-uffiċjal tal-kontabilità tal-Kummissjoni għandu jħejji lista kkonsolidata li turi l-ammont dovut għal kull istituzzjoni u skond id-data tal-ħruġ. Il-lista għandha tiġi miżjuda mar-Rapport tal-Kummissjoni dwar il-ġestjoni tal-baġit u finanzjarja.
4. Il-Kummissjoni għandha tistabbilixxi lista ta' intitolamenti tal-Komunità li tinkludi l-ismijiet tad-debituri u l-ammonti tad-djun, fejn id-debitur ikun ġie ordnat iħallas b'deċiżjoni tal-Qorti li għandha s-saħħa ta' res judicata u fejn l-ebda ħlas jew l-ebda ħlas sinifikanti ma jkun sar għal sena wara l-pronunzjament tagħha. Il-lista għandha tiġi ppubblikata, filwaqt li tittieħed f'kunsiderazzjoni l-leġiżlazzjoni relevanti dwar il-ħarsien tad-data.”
(40)
L-Artikolu 85b li ġej hu mdaħħal:
“Artikolu 85b
Regoli għal perjodi ta’ limitazzjoni
(Artikolu 73a tar-Regolament Finanzjarju)
1. Il-perjodu ta’ limitazzjoni għal drittijiet tal-Komunitajiet fir-rigward ta’ partijiet terzi għandu jibda jiddekorri malli tinqabeż l-iskadenza kkomunikata lid-debitur fin-nota ta' debitu kif speċifikat fl-Artikolu 78(3)(b).
Il-perjodu ta’ limitazzjoni għal drittijiet ta’ partijiet terzi fir-rigward tal-Komunitajiet għandu jibda jiddekorri mill-ġurnata li fiha jkun dovut il-ħlas tad-drittijiet lill-parti terza skond l-impenn legali relevanti.
2. Il-perjodu ta’ limitazzjoni għal drittijiet tal-Komunitajiet fir-rigward ta’ partijiet terzi għandu jiġi interrott minn kwalunkwe att ta’ Istituzzjoni, jew Stat Membru li jkun qed jaġixxi fuq it-talba ta’ Istituzzjoni, innotifikat lill-parti terza u bl-għan li jiġi rkuprat id-dejn.
Il-perjodu ta’ limitazzjoni għal drittijiet ta’ partijiet terzi fir-rigward tal-Komunitajiet għandu jiġi interrott minn kwalunkwe att notifikat lill-Komunitajiet mill-kredituri tagħhom jew f’isem il-kredituri tagħhom bl-għan li jiġi rkuprat id-dejn.
3. Perjodu ta’ limitazzjoni ġdid ta’ 5 snin għandu jibda jiddekorri mill-ġurnata ta’ wara l-interruzzjonijiet imsemmija fil-paragrafu 2.
4. Kwalunkwe azzjoni legali li tirrigwarda ammont riċevibbli kif imsemmi fil-paragrafu 1, inklużi azzjonijiet miġjuba quddiem il-qorti li aktar tard tiddikjara li ma għandhiex kompetenza, għandha tinterrompi il-perjodu ta’ limitazzjoni. Il-perjodu l-ġdid ta’ limitazzjoni ta’ 5 snin ma għandux jibda sakemm tingħata sentenza li jkollha s-saħħa ta’ res judicata jew sakemm ikun hemm ftehim extraġudizzjarju bejn l-istess partijiet fuq l-istess azzjoni.
5. Meta l-uffiċjal tal-kontabilità jagħti lid-debitur żmien addizzjonali għall-ħlas skond l-Artikolu 85, dan għandu jitqies bħala interruzzjoni tal-perjodu ta’ limitazzjoni. Il-perjodu l-ġdid ta’ limitazzjoni ta’ 5 snin għandu jibda jiddekorri mill-ġurnata ta’ wara l-iskadenza taż-żmien estiż għall-ħlas.
6. Drittijiet m’għandhomx jiġu rkuprati wara l-iskadenza tal-perjodu ta’ limitazzjoni, kif inhu stabbilit fil-paragrafi 1 sa 5.”
(41)
Fl-Artikolu 87(3), it-tieni sentenza hija sostitwita b’dan li ġej:
“L-uffiċjal ta’ l-awtorizzazzjoni responsabbli għandu jirrinunzja l-irkupru skond l-Artikolu 81.”
(42)
L-Artikolu 93 huwa mħassar.
(43)
Fl-Artikolu 94 (1), hu miżjud il-punt (f) li ġej:
“(f)
fejn istituzzjoni tkun iddelegat il-poteri ta’ uffiċjal ta’ l-awtorizzazzjoni lid-direttur ta’ uffiċċju interistituzzjonali Ewropew skond l-Artikolu 174a(1) tar-Regolament Finanzjarju.”
(44)
Fl-Artikolu 104, l-ewwel paragrafu jinbidel b’dan li ġej:
“1. Prefinanzjament, inkluż meta dan jitqassam f'għadd ta' pagamenti, għandu jitħallas fuq il-bażi tal-kuntratt, ftehim, deċiżjoni jew att bażiku, jew fuq il-bażi ta' dokumenti ta' appoġġ li jagħmluha possibbli li tiġi vverifikata l-konformità ta' l-azzjonijiet iffinanzjati mat-termini tal-kuntratt, deċiżjoni jew ftehim ikkonċernat. Jekk id-data tal-ħlas għal prefinanzjament tkun determinata fl-istrumenti msemmija, il-ħlas ta' l-ammont dovut m'għandux jiddependi fuq aktar domanda.
Ħlasijiet temporanji u ħlas ta' bilanċi għandhom ikunu bbażati fuq dokumenti ta' appoġġ li bihom jidher li jagħmluha possibbli li jiġi vverifikat li l-azzjoni ffinanzjata tkun twettqet skond it-termini tal-kuntratt, deċiżjoni jew ftehim milħuq mal-benefiċjarju jew ta' l-att bażiku.”
(45)
L-Artikolu 106 hu emendat kif ġej:
(a)
Fil-paragrafu 1, hu miżjud is-subparagrafu li ġej:
“Fejn it-talba tal-ħlas ma tkunx ammissibbli, l-uffiċjal ta' l-awtorizzazzjoni għandu jinforma lill-kuntrattur jew benefiċjarju fi żmien 30 jum kalendarji mid-data li fiha t-talba għall-ħlas tkun ġiet irċevuta għall-ewwel darba. Dik l-informazzjoni għandha tinkludi deskrizzjoni tad-defiċjenzi kollha.”
(b)
Il-paragrafu 3 jiġi mibdul b'dan li ġej:
“3. Għal kuntratti u ftehim ta’ għotjiet u deċiżjonijiet li taħthom il-ħlas jiddependi fuq l-approvazzjoni ta’ rapport jew ta’ ċertifikat, dan il-limitu taż-żmien għall-finijiet tal-perjodi ta’ ħlas imsemmija fil-paragrafi 1 u 2 ma għandux jibda jiddekorri qabel l-approvazzjoni tar-rapport jew ċertifikat ikkonċernat. Il-benefiċjarju għandu jiġi infurmat mingħajr dewmien.
Iż-żmien permess għall-approvazzjoni ma jistax jaqbeż:
(a)
20 ġurnata kalendarja għal kuntratti mhux ikkumplikati li jirrigwardaw il-provvista ta’ oġġetti u servizzi;
(b)
45 jum kalendarji għal kuntratti oħra u ftehim ta’ għotjiet u deċiżjonijiet;
(c)
60 jum kalendarji għal kuntratti u ftehim ta’ għotjiet u deċiżjonijiet li jinvolvu servizzi jew azzjonijiet tekniċi li huma partikularment kumplessi biex jiġu valutati.
Fi kwalunkwe każ, il-kuntrattur jew il-benefiċjarju għandhom jiġu infurmati minn qabel dwar il-possibiltà li l-ħlasijiet jistgħu jiġu ttardjati sabiex issir l-approvazzjoni ta' rapport.
L-uffiċjal awtorizzanti responsabbli għandu jgħarraf lill-benefiċjarju permezz ta’ dokument formali bi kwalunkwe sospensjoni tal-perjodu permess għall-approvazzjoni tar-rapport jew ċertifikat.
L-uffiċjal ta' l-awtorizzazzjoni responsabbli jista' jiddeċiedi li għandu japplika limitu ta' żmien wieħed għall-approvazzjoni tar-rapport jew iċ-ċertifikat. Dan il-limitu ta’ żmien wieħed ma jistax jaqbeż il-perjodi massimi applikabbli aggregati għall-approvazzjoni tar-rapport jew ċertifikat u għall-ħlas.”
(c)
Fl-Artikolu 4, it-tielet sentenza ta' l-ewwel paragrafu tiġi sostitwita b'li ġej:
“L-uffiċjal ta' l-awtorizzazzjoni għandu jinforma lill-kuntrattur jew il-benefiċjarju kkonċernat malajr kemm jista' jkun u jagħti r-raġunijiet għas-sospensjoni”
(d)
Il-paragrafu 5 jiġi mibdul b'dan li ġej:
“5. kif jagħlaq iż-żmien preskritt fil-paragrafi 1 u 2, il-kreditur huwa intitolat għall-imgħax skond dawn id-dispożizzjonijet:
(a)
ir-rati ta' l-imgħax għandhom ikunu dawk imsemmijin fl-ewwel subparagrafu ta' l-Artikolu 86(2);
(b)
l-imgħax għandu jkun pagabbli għaż-żmien li jkun għadda mill-jum kalendarju ta' wara l-għeluq tal-limitu taż-żmien għall-ħlas sal-ġurnata tal-ħlas
B'eċċezzjoni, meta l-imgħax ikkalkulat skond id-dispożizzjonijiet ta' l-ewwel subparagrafu jkun EUR 200 jew anqas, huwa għandu jitħallas lill-kreditur biss fuq talba fi żmien xahrejn minn meta jiġi rċevut il-ħlas tard.
L-ewwel u t-tieni subparagrafi ma jgħoddux għall-Istati Membri.”
(e)
Jiddaħħal il-paragrafu 6 li ġej:
“6. Kull Istituzzjoni għandha tippreżenta lill-awtorità tal-baġit rapport dwar ir-rispett tal-limiti taż-żmien u dwar is-sospensjoni tal-limiti taż-żmien stabbiliti fil-paragrafi 1 sa 5. Ir-rapport tal-Kummissjoni għandu jkun anness mat-taqsira tar-rapport ta' l-attivita annwali msemmi fl-Artikolu 60(7) tar-Regolament Finanzjarju.”
(46)
Fl-Artikolu 112, jiddaħħal il-paragrafu 3 li ġej:
“3. L-awditur intern għandu, matul l-elaborazzjoni tar-rapport tiegħu, jiffoka partikolarment fuq il-konformità globali mal-prinċipju tal-ġestjoni finanzjarja tajba u għandu jiżgura li jkunu ttieħdu l-miżuri xierqa sabiex konsistentement tittejjeb l-applikazzzjoni tagħha.”
(47)
Fit-tieni subparagrafu ta’ l-Artikolu 115 (2), “Regolamenti ta’ l-Istaff” hu sostitwit b’ “Regolamenti ta’ l-Istaff ta’ l-Uffiċjali tal-Komunitajiet Ewropej.”
(48)
Fl-Artikolu 116(6), ir-raba' sentenza ta’ l-ewwel subparagrafu hija sostitwita b’li ġej:
“Dawk li jkunu talbu sabiex jitħallew jieħdu sehem fi proċedura ristretta, djalogu kompetittiv, jew proċedura nnegozjata huma msemmija bħala ‘kandidati’.”
(49)
L-Artikolu 117 huwa emendat kif ġej:
“1. Il-Paragrafu (1) huwa sostitwit b'li ġej: Fejn ikun konkluż qafas ta’ kuntratt ma’ diversi operaturi ekonomiċi, dawn ta’ l-aħħar għandhom ikunu mill-inqas tlieta, sakemm ikun hemm biżżejjed operaturi ekonomiċi li jissodisfaw il-kriterji ta’ l-għażla u/jew ta’ offerti ammissibbli li jirrispettaw il-kriterji ta' l-għoti.
Qafas ta’ kuntratt ma’ numru ta’ operaturi ekonomiċi jista’ jieħu l-forma ta’ kuntratti li jkunu separati iżda konklużi f’termini identiċi.
Kuntratti ta' qafas ma jistgħux ikunu għal iktar minn erba' snin, ħlief f'każi eċċezzjonali ġustifikati b'mod partikolari mill-materja tal-qafas ta’ kuntratt.
F’setturi suġġetti għal evoluzzjoni mgħaġġla tal-prezzijiet u t-teknoloġija kuntratti ta' qafas mingħajr il-ftuħ mill-ġdid tal-kompetizzjoni għandhom jinkludu dispożizzjoni jew dwar reviżjoni intermedja jew dwar sistema ta' benchmarking. Wara r-reviżjoni intemedja, jekk il-kundizzjonijiet stabbiliti inizjalment ma jkunux għadhom adattati għall-evoluzzjoni tal-prezzijiet jew tat-teknoloġija, l-awtorità li tagħti l-kuntratti m’għandhiex tuża l-qafas ta’ kuntratt ikkonċernat u għandha tieħu l-passi meħtieġa sabiex ittemmu.”
(50)
L-Artikolu 118 huwa emendat kif ġej
(a)
Fil-paragrafu 3, hu miżjud is-subparagrafu li ġej:
“Awtoritajiet li jagħtu l-kuntratti għandhom ukoll, fejn ikun xieraq, jispeċifikaw fl-avviż tal-kuntratt li l-proċedura ta’ xiri hija proċedura xiri inter-istituzzjonali. F’dawn il-każijiet, l-avviż tal-kuntratt għandu tindika l-istituzzjonijiet, aġenziji eżekuttivi jew entitajiet li jissemmew fl-Artikolu 185 tar-Regolament Finanzjarju li jkunu involuti fil-proċedura ta’ akkwist, l-istituzzjoni responsabbli mill-proċedura ta’ akkwist u l-volum globali tal-kuntratti għal dawk l-istituzzjonijiet, aġenziji eżekuttivi jew entitajiet kollha.”
(b)
Il-paragrafu 4 huwa emendat kif ġej:
(i)
It-tieni subparagrafu hu sostitwit b’li ġej:
“L-avviż ta' l-aġġudikazzjoni għandu jintbagħat lill-OPOCE mhux aktar tard minn tmienja u erbgħin jum kalendarju minn meta tingħalaq il-proċedura, jiġifieri minn meta jiġi ffirmat il-kuntratt jew il-qafas ta’ kuntratt. Madankollu, notifiki li jikkonċernaw kuntratti bbażati fuq sistema dinamika ta’ xiri jistgħu jinġabru flimkien fuq bażi ta’ kull tliet xhur. F’dawn il-każijiet, huma għandhom jintbagħtu lill-OPOCE mhux aktar tard minn tmienja u erbgħin jum wara t-tmiem ta’ kull perjodu ta' tliet xhur.”
(ii)
Hu miżjud is-subparagrafi li ġej:
“L-avviż ta' l-aġġudikazzjoni għandu jintbagħat ukoll lill-OPOCE fil-każ ta’ kuntratt jew qafas ta’ kuntratt b’valur daqs jew akbar mil-limiti stabbiliti fl-Artikolu 158 u mogħtija wara proċedura negozjata mingħajr pubblikazzjoni minn qabel ta’ avviż ta’ kuntratt, fi żmien biżżejjed biex il-pubblikazzjoni sseħħ qabel il-firma tal-kuntratt, skond it-termini u l-kundizzjonijiet stipulati fl-Artikolu 158a, paragrafu 1.
Informazzjoni relatata mal-valur u l-kuntratturi ta’ kuntratti speċifiċi bbażati fuq qafas ta’ kuntratt matul sena finanzjarja għandhom ikunu ppubblikati fuq is-sit ta’ l-internet ta’ l-awtorità tal-kuntratti mhux aktar tard mill-31 ta’ Marzu wara tmiem din is-sena finanzjarja, jekk bħala riżultat tal-konklużjoni ta’ kuntratt speċifiku jew volum aggregat ta’ kuntratti speċifiċi l-limiti li ssir referenza għalihom fl-Artikolu 158 ikunu nqabżu.”
(51)
L-Artikolu 119 hu emendat kif ġej:
a)
Il-paragrafu 1 huwa emendat kif ġej:
i)
Fil-punt a), “daqs” hija mħassra.
ii)
Fil-punt b), “daqs” hija mħassra.
iii)
l-aħħar subparagrafu huwa mħassar.
b)
Fil-paragrafu 3(1), l-ewwel sentenza, “daqs” hija mħassra.
(52)
Fl-Artikolu 123(2), l-ewwel sub-paragrafu hu sostitwit b’li ġej:
“Fi proċeduri nnegozjati u wara djalogu kompetittiv, in-numru ta’ kandidati mistiedna jinnegozjaw jew jagħmlu offerta ma jistgħux ikunu anqas minn tlieta, sakemm numru suffiċjenti ta’ kandidati jissodisfaw il-kriterji ta’ l-għażla.”
(53)
Jiddaħħal l-Artikolu 125c li ġej:
“Artikolu 125c
Proċedura ta’ akkwisti konġunti ma’ Stat Membru
(Artikolu 91 tar-Regolament Finanzjarju)
1. Fil-każ ta’ proċedura konġunta ta' xiri bejn istituzzjoni waħda u l-awtorità tal-kuntratti fi Stat Membru wieħed jew aktar, għandhom japplikaw id-dispożizzjonijiet proċedurali applikabbli għall-istituzzjonijiet.
Fejn is-sehem li jappartjeni għall-awtorità tal-kuntratti ta' Stat Membru, jew li hu ġestit minnha, huwa ta' 50 % jew aktar, jew f'każijiet oħra ġġustifikati kif xieraq, l-istituzzjoni tista' tiddeċiedi li r-regoli proċedurali applikabbli għall-awtorità tal-kuntratti minn Stat Membru għandha tapplika sakemm dawn jistgħu jitqiesu bħala ekwivalenti għal dawk ta' l-istituzzjoni.
L-istituzzjoni u l-awtorità tal-kuntratti mill-Istat Membru kkonċernat mill-proċedura ta' l-akkwist konġunt għandhom b'mod partikolari jaqblu dwar il-modalitajiet prattiċi għall-evalwazzjoni tat-talbiet għall-parteċipazzjoni jew offerti, l-għoti tal-kuntratt, il-liġi applikabbli għall-kuntratt u l-qorti kompetenti għas-smigħ tal-kawżi.”
(54)
Fl-Artikolu 129, il-paragrafi (3) u (4) huma sostitwiti b’dan li ġej:
“3. Kuntratti b’valur ta’ anqas minn jew ugwali għal EUR 5 000 jistgħu jiġu aġġudikati fuq il-bażi ta’ offerta waħda biss.
4. Ħlasijiet ta' ammonti ta' EUR 500 jew anqas fir-rigward ta' elementi ta' nfiq jistgħu jikkonsistu sempliċiment fi ħlasijiet kontra fatturi, mingħajr ma tkun aċċettata offerta minn qabel.”
(55)
L-Artikolu 130 hu emendat kif ġej:
(a)
Fil-paragrafu 3, il-punt (a) hu sostitwit b’li ġej:
“(a)
jispeċifikaw il-kriterji ta’ esklużjoni u ta’ selezzjoni li japplikaw għall-kuntratt, minbarra fi djalogu kompetittiv, fil-proċedura ristretta u fil-proċedura nnegozjata wara l-pubblikazzjoni ta’ l-avviż imsemmi fl-Artikolu 127; f’dawn il-każijiet dawk il-kriterji għandhom japplikaw biss fl-avviż tal-kuntratt jew fis-sejħa għall-espressjoni ta’ interess;”
(b)
Il-paragrafu 4 huwa emendat kif ġej:
(i)
il-punt (c) hu sostitwit b’li ġej:
“(c)
jiddikjaraw li, meta l-istituzzjonijiet ikunu awtoritajiet tal-kuntratti, il-liġi tal-Komunità hija l-liġi li tapplika għall-kuntratt, ikkumplimentata, fejn hu meħtieġ, minn liġi nazzjonali kif speċifikat fil-kuntratt;”
(ii)
jiddaħħal il-punt (d) li ġej:
“(d)
jispeċifikaw il-qorti kompetenti li tisma’ l-kawżi.”
(c)
Fil-paragrafu 5, tiddaħħal is-sentenza li ġejja:
“Minbarra l-informazzjoni msemmija fl-Artikolu 134, l-awtorità tal-kuntratti tista’ wkoll titlob li l-kandidat jew min jitfa' offerta jipprovdi kull informazzjoni dwar il-kapaċitajiet finanzjarji, ekonomiċi, tekniċi jew professjonali, kif imsemmi fl-Artikoli 135 sa 137, tas-subkuntrattur ippjanat, b'mod partikolari meta s-subkontrattar ikun jirrappreżenta parti sinifikanti tal-kuntratt.”
(56)
Artikolu 133 huwa sostitwit b'dan li ġej:
“Artikolu 133
Attivitajiet illegali li jwasslu għal esklużjonijiet
(l-Artikoli 93 u 114 tar-Regolament Finanzjarju)
Il-każijiet imsemmija fil-punt (e) ta' l-Artikolu 93(1) tar-Regolament Finanzjarju għandhom ikunu dawn li ġejjin:
(a)
każijiet ta’ frodi msemmija fl-Artikolu 1 tal-Konvenzjoni dwar il-protezzjoni ta’ l-interessi finanzjarji tal-Komunitajiet Ewropej imfassla mill-Att tal-Kunsill tas-26 ta’ Lulju 1995 (**);
(b)
każi ta' korruzzjoni kif imsemmijin fl-Artikolu 3 tal-Konvenzjoni dwar il-ġlieda kontra l-korruzzjoni li tinvolvi lill-uffiċjali tal-Komunitajiet Ewropej jew uffiċjali ta' Stati Membri ta' l-Unjoni Ewropea, imfassla mill-Att tal-Kunsill tas-26 ta' Mejju 1997 (***);
(c)
każijiet ta’ involviment f’organizzazzjoni kriminali, kif definit fl-Artikolu 2(1) ta’ l-Azzjoni Konġunta 98/733/JHA tal-Kunsill (****);
(d)
każijiet ta' ħasil ta' flus kif definit fl-Artikolu 1 tad-Direttiva tal-Kunsill 91/308/KEE (*****).”
(**) ĠU C 316, 27.11.1995, p. 48." 						
(***) ĠU C 195, 25.6.1997, p. 1." 						
(****) ĠU L 351, 29.12.1998, p. 1." 						
(*****) ĠU L 166, 28.6.1991, p. 77." 						
(57)
Jiddaħħal l-Artikolu 133a li ġej:
“Artikolu 133a
Applikazzjoni tal-kriterji ta' l-esklużjoni u t-tul ta' l-esklużjonijiet
(Artikoli 93, 94, 95 u 96 tar-Regolament Finanzjarju)
1. Sabiex ikun determinat it-tul ta’ l-esklużjoni u tkun żgurata l-konformità mal-prinċipju tal-proporzjonalità, l-istituzzjoni responsabbli għandha tieħu f'kunsiderazzjoni b'mod partikolari s-serjetà tal-fatti, b'mod partikolari l-impatt tagħhom fuq l-interessi finanzjarji u l-immaġini tal-Komunitajiet u ż-żmien li jkun għadda, it-tul u r-rikorrenza ta' l-offiża, l-intenzjoni jew il-grad ta' negliġenza ta' l-entità kkonċernata u l-miżuri meħuda mill-entità kkonċernata sabiex tirranġa s-sitwazzjoni.
Meta jiġi stabbilit il-perjodu ta' l-esklużjoni, l-istituzzjoni responsabbli għandha tagħti lill-kandidat jew offerent ikkonċernat l-opportunità li jesprimu l-fehmiet tagħhom.
Meta t-tul tal-perjodu ta' l-esklużjoni huwa stabbilit, skond il-liġi applikabbli, mill-awtoritajiet jew entitajiet imsemmija fl-Artikolu 95(2) tar-Regolament Finanzjarju, il-Kummissjoni għandha tapplika dan il-perjodu sal-massimu stabbilit fl-Artikolu 93(a) tar-Regolament Finanzjarju.
2. Il-perjodu msemmi fl-Artikolu 93(3) tar-Regolament Finanzjarju huwa stabbilit għal massimu ta’ 5 snin, ikkalkulati mid-dati li ġejjin:
(a)
mid-data tas-sentenza li jkollha s-saħħa ta’ res judicata, fil-każijiet imsemmija fil-punti (b) u (e) ta’ l-Artikolu 93(1) tar-Regolament Finanzjarju;
(b)
mid-data li fiha l-ksur ikun sar jew, fil-każ ta' ksur kontinwu jew ripetut, id-data li fiha l-ksur ikun spiċċa, fil-każijiet imsemmija fl-Artikolu 93(1)(c) tar-Regolament Finanzjarju.
Dak il-perjodu ta’ esklużjoni jista’ jiġi estiż għal 10 snin fil-każ ta’ offiża ripetuta fi żmien ħames snin mid-data msemmija fil-punti (a) u (b), b’kunsiderazzjoni xierqa għas-subparagrafu 1.
3. Il-kandidati u dawk li jitfgħu offerti għandhom ikunu esklużi minn proċedura ta' xiri jew għoti sakemm ikunu f'waħda mis-sitwazzjonijiet imsemmija fil-punti (a) u (d) ta' l-Artikolu 93 tar-Regolament Finanzjarju.”
(58)
L-Artikolu 134 hu emendat kif ġej:
(a)
Fil-paragrafu 1, hu miżjud is-subparagrafu li ġej:
“L-awtorità li tagħti l-kuntratti tista', fuq il-bażi ta' l-analiżi tagħha tar-riskju, ma titlobx id-dikjarazzjoni li ssir referenza għaliha fis-subparagrafu 1 li l-kandidati jew dawk li jitfgħu offerti ma jkunux f’waħda mis-sitwazzjonijiet li ssir referenza għalihom fl-Artikoli 93 u 94 għal kuntratti ta’ valur ta’ EUR 5 000 kif imsemmi fl-Artikolu 129(3) u EUR 10 000 kif imsemmi fit-tieni subparagrafu ta' l-Artikoli 241(1), it-tieni subparagrafu ta' l-Artikolu 243(1), u t-tieni subparagrafu ta' l-Artikolu 245(1).”
(b)
Jiddaħħal il-paragrafu 7 li ġej:
“7. Meta jkun hemm talba mill-awtorità li tagħti l-kuntratti, il-kandidat jew l-offerent għandhom jippreżentaw dikjarazzjoni fuq l-unur tagħhom mis-subkontrattur ippjanat li ma jkunx f'waħda mis-sitwazzjonijiet imsemmija fl-Artikoli 93 u 94 tar-Regolament Finanzjarju.
Fil-każ ta’ dubju dwar din id-dikjarazzjoni fuq l-unur, l-aworità li tagħti l-kuntratti għandha titlob evidenza kif imsemmi fil-paragrafi 3 u 4. Paragrafu 5 għandu japplika, fejn xieraq.”
(59)
Jiddaħħlu l-Artikoli 134a li ġejjin:
“Artikolu 134a
Database ċentrali
(Artikolu 95 tar-Regolament Finanzjarju)
1. L-istituzzjonijiet, aġenziji u entitajiet eżekuttivi msemmija fl-Artikolu 95(1) tar-Regolament Finanzjarju għandhom jittrażmettu lill-Kummissjoni, fil-format stabbilit mill-Kummissjoni, informazzjoni li tidentifika l-operaturi ekonomiċi li huma f'waħda mis-sitwazzjonijiet imsemmija fl-Artikoli 93, 94, 96(1)(b) u 96(2)(a) tar-Regolament Finanzjarju, ir-raġunijiet għall-esklużjoni u t-tul tal-perjodu ta' l-esklużjoni.
Huma għandhom ukoll jittrażmettu informazzjoni dwar persuni b'awtorità ta' rappreżentazzjoni, teħid tad-deċiżjonijiet jew kontroll fuq operaturi ekonomiċi li jkunu entitajiet ġuridiċi, meta dawn il-persuni jkunu jinsabu f'waħda mis-sitwazzjonijiet imsemmija fl-Artikoli 93, 94, 96(1)(b) u 96(2)(a) tar-Regolament Finanzjarju.
L-awtoritajiet u l-entitajiet imsemmija fl-Artikolu 95(2) tar-Regolament Finanzjarju għandhom jittrażmettu lill-Kummissjoni, fil-format stabbilit mill-Kummissjoni:
a)
informazzjoni li tidentifika
i)
l-operaturi ekonomiċi;
ii)
persuni bl-awtorità tar-rappreżentazzjoni, teħid tad-deċiżjonijiet jew kontroll fuq operaturi ekonomiċi li huma entitajiet ġuridiċi;
li huma f'waħda mis-sitwazzjonijiet imsemmija fl-Artikolu 93(1)(e) tar-Regolament Finanzjarju, fejn il-kondotta tagħhom kienet ta' detriment għall-interessi finanzjarji tal-Komunitajiet;
b)
it-tip tal-kundanna tagħhom; kif ukoll
c)
it-tul tal-perjodu ta' esklużjoni mill-proċeduri ta' akkwisti, fejn applikabbli.
2. L-istituzzjonijiet, aġenziji, awtoritajiet u entitajiet imsemmija fil-paragrafu 1 għandhom jinnominaw il-persuni awtorizzati sabiex jagħtu lill-Kummissjoni, u jirċievu mingħandha, l-informazzjoni inkluża fid-database.
Fil-każ ta' l-istituzzjonijiet, aġenziji, awtoritajiet u entitajiet imsemmija fl-Artikolu 95(1) tar-Regolament Finanzarju, il-persuni nnominati għandhom jgħaddu l-informazzjoni malajr kemm jista' jkun lill-uffiċjal tal-kontabilià tal-Kummissjoni, u jitolbu, kif jixraq, l-inkużjoni, modifikazzjoni jew tneħħija tad-data fid-database.
Fil-każ ta' l-istituzzjonijiet, aġenziji, awtoritajiet u entitajiet imsemmija fl-Artikolu 95(2) tar-Regolament Finanzarju, il-persuni nnominati għandhom jgħaddu l-informazzjoni mitluba lill-uffiċjal ta' l-awtorizzazzjoni tal-Kummissjoni risponsabbli għall-programm jew azzjoni kkonċernati, fi żmien tliet xhur mill-għoti tas-sentenza relevanti.
L-uffiċjal tal-kontabilità tal-Kummissjoni għandu jdaħħal, jimmodifika jew ineħħi d-data fid-database. Huwa għandu, permezz ta' protokoll protett, jipprovdi fuq bażi ta' kull xahar, lill-persuni nnominati, data vvalidata li tkun tinsab fid-database.
3. L-istituzzjonijiet, aġenziji, awtoritajiet jew entitajiet imsemmija fil-paragrafu 1 għandhom jiċċertifikaw lill-Kummissjoni li l-informazzjoni kkomunikata minnhom kienet stabbilita u trażmessa skond il-prinċipji stabbiliti fir-Regolament (KE) Nru 45/2001 u fid-Direttiva 95/46/KE tal-Parlament Ewropew u tal-Kunsill (******) dwar il-protezzjoni tad-data personali.
B'mod partikolari, huma għandhom jinfurmaw minn qabel lill-operaturi ekonomiċi jew persuni kollha msemmija fil-paragrafu 1, li d-data tagħhom tista' tiġi inkluża fid-database u tiġi kkomunikata mill-Kummissjoni lill-persuni nnominati msemmija fil-paragrafu 2. Huma għandhom jaġġornaw, fejn xieraq, l-informazzjoni trażmessa, wara rettifikazzjoni jew tħassir jew modifikazzjoni oħra tad-data.
Kull parti li tiddaħħal fid-database għandha d-dritt li tiġi infurmata dwar id-data miżmuma dwarha, fuq talba lill-uffiċjal tal-kontabilità tal-Kummissjoni.
4. L-Istati Membri għandhom jieħdu l-miżuri xierqa sabiex jgħinu lill-Kummissjoni tamministra d-database b'mod effiċjenti, f'konformità mad-Direttiva 95/46/KE.
Għandhom jiġu stabbiliti arranġamenti xierqa fil-ftehimiet ma' l-awtoritajiet ta' pajjiżi terzi u l-korpi kollha msemmija fl-Artikolu 95(2) tar-Regolament Finanzjarju, sabiex tiġi żgurata l-konformità ma' dawn id-dispożizzjonijiet u mal-prinċipji li jikkonċernaw il-ħarsien tad-data professjonali.
(******) ĠU L 281, 23.11.1995, p. 3.”" 						
(60)
Jiddaħħlu l-Artikoli 134b li ġejjin:
“Artikolu 134b
Penalitajiet amministrattivi u finanzjarji
(Artikoli 96 u 114 tar-Regolament Finanzjarju)
1. Bla ħsara għall-applikazzjoni ta’ pieni stipulati fil-kuntratt, kandidati jew dawk li jitfgħu offerti u kuntratturi li jkunu għamlu dikjarazzjonijiet foloz, ikunu għamlu żbalji sostanzjali jew ikkommettew irregolaritajiet u frodi, jew ikunu nstabu fi ksur serju ta’ l-obbligi kuntrattwali tagħhom jistgħu jiġu esklużi mill-kuntratti u għotjiet kollha ffinanzjati mill-baġit tal-Komunità għal perjodu massimu ta’ ħames snin mid-data li fiha jkun ġie stabbilit il-ksur, kif ikkonfermat wara proċedura kontenzjuża mal-kuntrattur.
Dak il-perjodu jista’ jiġi estiż għal 10 snin fil-każ ta’ offiża ripetuta fi żmien ħames snin mid-data msemmija l-ewwel subparagrafu.
2. Dawk li jitfgħu offerti jew kandidati li jkunu għamlu dikjarazzjonijiet foloz jistgħu jkunu suġġetti wkoll għal pieni finanzjarji li jirrappreżentaw minn 2 % sa 10 % tal-valur totali stmat tal-kuntratt li jkun qed jiġi aġġudikat.
Kuntratturi li jkunu nstabu fi ksur serju ta’ l-obbligi kuntrattwali tagħhom jistgħu jirċievu pieni finanzjarji li jirrappreżentaw minn 2 % sa 10 % tal-valur totali tal-kuntratt ikkonċernat.
Din ir-rata tista’ tiżdied għal bejn 4 % u 20 % fil-każ ta’ ksur ieħor fi żmien ħames snin mid-data msemmija fl-ewwel subparagrafu tal-paragrafu 1.
3. L-istituzzjoni għandha tistabbilixxi l-penali amministrattivi jew finanzjarji filwaqt li tqis b’mod partikolari l-elementi msemmija fl-Artikolu 133a(1).”
(61)
Fl-Artikolu 140(3), l-ewwel sub-paragrafu hu sostitwit b’li ġej:
“Fi proċeduri ristretti, f’każijiet ta’ użu tad-djalogu kompetittiv imsemmi fl-Artikolu 125b u fi proċeduri nnegozjati b’publikazzjoni ta’ avviz ta’ kuntratt għal kuntratti ta’ ‘l fuq mil-limiti stabbiliti fl-Artikolu 158, il-limitu ta' żmien għall-wasla ta’ talbiet għall-parteċipazzjoni ma għandux ikun anqas minn sebgħa u tletin ġurnata mid-data li fih ikun intbagħat l-avviż tal-kuntratt.”
(62)
Fl-Artikolu 145(2), is-subparagrafu li ġej huwa miżjud:
“Fil-każ ta' proċedura ta' akkwist varata fuq bażi interistituzzjonali, il-kumitat tal-ftuħ għandu jiġi appuntat mill-uffiċjal ta' l-awtorizzazzjoni kompetenti mill-istituzzjoni responsabbli għall-proċedura ta' l-akkwist. Il-kompożizzjoni tal-kumitat tal-ftuħ għandha tirrifletti, sakemm ikun possibbli, il-karattru interistituzzjonali tal-proċedura ta' l-akkwist.”
(63)
L-Artikolu 146 hu emendat kif ġej:
(a)
Fil-paragrafu 1, hu miżjud is-subparagrafu li ġej:
“Madankollu, l-uffiċjal ta’ l-awtorizzazzjoni responsabbli jista’ jiddeċiedi li l-kumitat ta’ valutazzjoni għandu jevalwa u jikklassifika biss il-kriterji ta’ aġġudikazzjoni u li l-kriterji ta’ esklużjoni u selezzjoni għandhom jiġu valutati b'mezzi oħra xierqa li jiggarantixxu l-assenza ta’ kunflitt ta’ interessi.”
(b)
Fil-paragrafu 2, hu miżjud is-subparagrafu li ġej:
“Fil-każ ta' proċedura ta' akkwist varata fuq bażi interistituzzjonali, il-kumitat ta' l-evalwazzjoni għandu jiġi appuntat mill-uffiċjal ta' l-awtorizzazzjoni kompetenti mill-istituzzjoni responsabbli għall-proċedura ta' l-akkwist. Il-kompożizzjoni tal-kumitat ta' l-evalwazzjoni għandha tirrifletti, sakemm ikun possibbli, il-karattru interistituzzjonali tal-proċedura ta' l-akkwist.”
(64)
L-Artikolu 147 hu emendat kif ġej:
(a)
Il-paragrafu 1 jiġi mibdul b'dan li ġej:
“1. Titħejja u tkun iddatata reġistrazzjoni miktuba ta' l-evalwazzjoni u l-gradazzjoni tat-talbiet għall-parteċipazzjoni u offerti li jkunu ddikjarati li jissodisfaw il-kundizzjonijiet.
Ir-reġistrazzjoni miktuba għandha tiġi ffirmata mill-membri kollha tal-kumitat ta’ l-evalwazzjoni.
Jekk il-kumitat ta' l-evalwazzjoni ma jkunx ingħata r-responsabbiltà għall-evalwazzjoni u l-gradazzjoni tal-kriterji ta’ esklużjoni u għażla, ir-reġistrazzjoni miktuba għandha tiġi ffirmata wkoll mill-persuni li kienu ngħataw dik ir-responsabbiltà mill-uffiċjal ta' l-awtorizzazzjoni responsabbli. Ir-reġistru miktub għandu jinżamm għar-referenza futura.”
(b)
Fil-paragrafu 3, hu miżjud is-subparagrafu li ġej:
“Fil-każ tal-proċedura ta’ xiri interistituzzjonali, id-deċiżjoni msemmija fl-ewwel subparagrafu għandha tittieħed mill-awtorità li tagħti l-kuntratt responsabbli għall-proċedura ta’ xiri.”
(65)
L-Artikolu 149 hu emendat kif ġej:
(a)
It-titolu jiġi sostitwit b'dan li ġej:
“Artikolu 149
Tagħrif għall-kandidati u għal min jitfa' l-offerti
(Artikoli 100(2), 101 u 105 tar-Regolament Finanzjarju)”
(b)
Il-paragrafu 3 huwa emendat kif ġej:
(i)
L-ewwel subparagrafu hu sostitwit b'li ġej:
“Fil-każ ta’ kuntratti mogħtija mill-Istituzzjonijiet tal-Komunità f'isimhom stess, b'valur daqs il-limiti msemmija fl-Artikolu 158 jew aktar minnhom, u li ma jkunux esklużi mill-firxa ta' l-applikazzjoni tad-Direttiva 2004/18/KE, l-awtorità li tagħti l-kuntratti għandha tinforma lil dawk kollha li jitfgħu offerti jew kandidati li ma jkunux irnexxew, fl-istess ħin u individwalment, bil-posta u bil-fax jew il-posta elettronika, li l-applikazzjoni jew l-offerta tagħhom ma jkunux intlaqgħu, f'xi wieħed mill-istadji li ġejjin:
(a)
ftit wara li jkunu ttieħdu d-deċiżjonijiet dwar il-kriterji ta' esklużjoni u ta' għażla u qabel id-deċiżjoni ta' l-aġġudikazzjoni fil-każ ta' proċeduri ta' akkwist organizzati f'żewġ stadji separati,
(b)
fir-rigward ta’ deċiżjonijiet ta’ aġġudikazzjoni u deċiżjonijiet ta' rifjut ta' offerti, kemm jista' jkun malajr wara d-deċiżjoni ta' l-aġġudikazzjoni u sa mhux aktar tard mill-ġimgħa ta' wara.
F’kull każ, l-awtorità li tagħti l-kuntratti għandha tindika r-raġunijiet għaliex l-offerta jew applikazzjoni ma jkunux ġew aċċettati u r-rimedji legali disponibbli.”
(ii)
Ir-raba’ subparagrafu huwa mħassar.
(66)
Jiddaħħal l-Artikolu 149a li ġej:
“Artikolu 149a
Firma tal-kuntratt
(Artikoli 100 u 105 tar-Regolament Finanzjarju)
L-implimentazzjoni ta’ kuntratt m’għandihiex tibda qabel ma jkun ġie ffirmat il-kuntratt.”
(67)
L-Artikolu 155 huwa emendat kif ġej
(a)
Fil-paragrafu 1, jiddaħħal is-subparagrafu li ġej:
“Kull fejn ikun xieraq, teknikament fattibbli u ekonomikament effiċjenti kuntratti b’valur ta’ daqs jew akbar mill-limiti stabbiliti fl-Artikolu 158 għandhom jingħataw fl-istess żmien u bħala lottijiet separati.”
(b)
Jiddaħħal il-paragrafu 4 li ġej:
“4. Fejn kuntratt jingħata fil-forma ta' lottijiet separati, dawk li jitfgħu l-offerti għandhom jiġu evalwati separatament għal kull lott. Jekk jingħataw diversi lottijiet lill-istess offerent, jista' jiġi ffirmat kuntratt wieħed li jkopri dawn il-lottijiet.”
(68)
Jiddaħħal l-Artikolu 158a li ġej:
“Artikolu 158a
Perjodu ta’ pawsa qabel il-firma tal-kuntratt
(Artikolu 105 tar-Regolament Finanzjarju)
1. L-awtorità li tagħti l-kuntratti m’għandhiex tiffirma l-kuntratt jew qafas ta’ kuntratt, kopert mid-Direttiva 2004/18/KE, ma’ l-offerent li jkun ġie aċċettat qabel ma jkunu għaddew erbatax-il jum kalendarju.
Il-perjodu ta' 14-il jum kalendarju għandu jiġi kkalkulat minn waħda minn dawn id-dati:
(a)
mill-jum ta’ wara li jkunu ntbagħtu flimkien id-deċeżjoni ta’ l-aġġudikazzjoni u d-deċiżjonijiet li jirrifjutaw l-offerti:
(b)
fejn il-kuntratt jew qafas ta’ kuntratt jingħata permezz ta’ proċedura nnegozjata mingħajr il-pubblikazzjoni minn qabel ta' avviż ta' kuntratt, mill-jum wara dak li fih l-avviż ta' għoti ta' kuntratt imsemmi fl-Artikolu 118 jkun ġie ppubblikat fil-Ġurnal Uffiċjali ta' l-Unjoni Ewropea.
Jekk ikun meħtieġ l-awtorità li tagħti l-kuntratt tista’ tissospendi l-iffirmar tal-kuntratt għal aktar studju jekk dan ikun ġustifikat mit-talbiet jew kummenti li jsiru mill-offerenti jew kandidati li ma jkunux irnexxew jew li jkollhom xi lment jew minn xi informazzjoni relevanti oħra li hija tkun irċeviet. It-talbiet jew kummenti u l-informazzjoni għandhom jaslu matul l-erbatax-il jum kalendarju wara l-jum li fih ikunu ntbagħtu flimkien id-deċiżjonijiet ta' rifjut jew ta' aġġudikazzjoni jew, fejn ikun applikabbli, il-pubblikazzjoni ta' avviż ta' kuntratt. Fil-każ ta’ sospensjoni, il-kandidati jew offerenti kollha għandhom ikunu infurmati fi żmien tlett ijiem ta’ xogħol wara d-deċiżjoni ta’ sospensjoni.
Minbarra fil-każijiet stipulati fil-paragrafu 2, kull kuntratt iffirmat qabel jiskadi l-perjodu ta' erbatax-il jum kalendarju għandu jkun null u bla effett.
Fil-każ li l-kuntratt jew qafas ta' kuntratt ma jkunx jista' jingħata lill-offerent li maħsub, li jkun irnexxa, l-awtorità li tagħti l-kuntratti tista' tagħtih lill-aħjar wieħed mill-offerent l-oħra.
2. Il-perjodu ta’ erbatax-il jum kalandarju qabel l-iffirmar tal-kuntratt m’għandux japplika fil-każijiet li ġejjin:
(a)
fil-każ ta’ proċeduri miftuħa fejn tkun ġiet ippreżentata offerta waħda biss;
(b)
fil-każ ta' proċeduri ristretti jew negozjati wara l-pubblikazzjoni minn qabel ta' avviż ta' kuntratt fejn l-offerent li lilu l-kuntratt ikollu jingħata kien l-uniku wieħed li jissodisfa l-kriterji ta' esklużjoni u għażla, sakemm, f’konformità ma’ Artikolu 149(3), l-ewwel subparagrafu, punt (a), il-kandidati jew offerenti l-oħra jkunu ġew informati dwar ir-raġunijiet ta’ l-esklużjoni jew rifjut tagħhom ftit wara li jkunu ttieħdu d-deċiżjonijiet relevanti fuq il-bażi tal-kriterji ta' esklużjoni u għażla;
(c)
fil-każ ta’ kuntratti speċifiċi bbażati fuq qafas ta’ kuntratt u b’applikazzjoni tat-termini stabbiliti f’dan il-qafas ta' kuntratt, mingħajr ma terġa’ tinfetaħ il-kompetizzjoni.
(d)
f’każ ta’ urġenza estrema li tissemma' fl-Artikolu 126(1)(c).”
(69)
Fl-Artikolu 160, it-tieni subparagrafu tal-paragrafu 1, il-paragrafu 2 u l-paragrafu 3 huma mħassra.
(70)
Jiddaħħlu l-Artikoli 160a, 160b, 160c, 160d, 160e u 160f li ġejjin:
“Artikolu 160a
Sottoskrizzjonijiet
(Artikolu 108 tar-Regolament Finanzjarju)
Il-kontribuzzjonijiet imħallsin bħala abbonament imsemmija fil-punt (d) ta’ l-Artikolu 108(2) tar-Regolament Finanzjarju huma somom imħallsa lil korpi li l-Komunitajiet ikunu membri tagħhom, skond id-deċiżjonijiet tal-baġit u l-kundizzjonijiet ta' ħlas stabbiliti mill-korp ikkonċernat.
Artikolu 160b
Parteċipazzjonijiet
(Artikolu 108 tar-Regolament Finanzjarju)
Għall-fini ta’ l-Artikolu 108(2) u (3) tar-Regolament Finanzjarju, għandhom japplikaw id-definizzjonijiet li ġejjin:
(a)
‘parteċipazzjoni fil-kapital’ tfisser proprjetà (ownership) f’organizzazzjoni jew impriża akkwistata permezz ta’ investiment, li fiha r-redditu fuq l-investiment jiddependi fuq il-profittabilità ta’ l-organizzazzjoni jew proġett;
(b)
‘proprjetà ta’ ishma’ tfisser parteċipazzjoni fil-kapital fil-forma ta’ ishma f’organizzazzjoni jew impriża;
(c)
‘investiment fil-kapital’ ifisser li jiġi pprovdut kapital lil impriża minn investitur bi skambju ma’ proprjetà (ownership) parzjali ta’ dik l-impriża fejn, minbarra dan, dan l-investitur ikun jista’ jassumi xi kontroll amministrattiv ta’ l-impriża u jkun jista’ jgawdi minn profitti futuri;
(d)
‘iffinanzjar fi kważi-kapital’ tfisser tip ta’ ffinanzjar li ġeneralment jinvolvi taħlita ta’ kapital u ta’ dejn, fejn il-kapital iħalli lill-investituri jakkwistaw rata għolja ta’ redditu fuq is-suċċess tal-kumpanija u/jew fejn il-komponent tad-dejn jinvolvi prezz miżjud li jikkontribwixxi għar-redditu ta' l-investitur.
(e)
‘strument li jġorr riskju’ tfisser strument finanzjarju li jiggarantixxi l-kopertura ta’ riskju definit, b’mod totali jew parzjali, possibilment fi skambju ma’ remunerazzjoni miftiehma.
Artikolu 160c
Regoli speċifiċi
(Artikolu 108(3) tar-Regolament Finanzjarju)
1. Fejn għotjiet huma msemmija fil-punti (a) u (b) ta’ l-Artikolu 108(3) tar-Regolament Finanzjarju huma aġġudikati mill-Kummissjoni taħt il-ġestjoni ċentralizzata diretta, dawn għandhom ikunu suġġetti għad-dispożizzjonijiet ta’ dan it-Titolu, bl-eċċezzjoni tad-dispożizzjonijiet li ġejjin:
(a)
ir-regola ta’ bla profitt kif imsemmija fl-Artikolu 165;
(b)
il-kundizzjoni ta’ kofinanzjament kif imsemmija fl-Artikolu 172;
(c)
għall-azzjonijiet li l-għan tagħhom hu l-infurzar mill-ġdid tal-kapaċità finanzjarja ta’ benefiċjarju jew il-ġenerazzjoni ta’ dħul, il-valutazzjoni tal-vijabilità finanzjarja ta’ l-applikant kif imsemmi fl-Artikolu 173(4);
(d)
il-kundizzjoni ta’ garanzija bil-quddiem kif imsemmija fl-Artikolu 182.
Id-dispożizzjoni ta’ l-ewwel subparagrafu hija bla ħsara għat-trattament tal-kontabilità ta’ l-għotjiet ikkonċernati, li għandu jkun determinat mill-uffiċjal tal-kontabilità skond standards internazzjonali tal-kontabilità.
2. Fil-każijiet kollha fejn issir kontribuzzjoni finanzjarja, l-uffiċjal ta’ l-awtorizzazzjoni responsabbli għandu jassigura li jkunu saru arranġamenti xierqa mar-reċipjent tal-kontribuzzjoni li jiddefinixxu l-modalitajiet għall-ħlas u l-kontroll.
Artikolu 160d
Premjijiet
(Artikolu 109(3)(b) tar-Regolament Finanzjarju)
Għall-fini tal-punt (b) ta’ l-Artikolu 109(3) tar-Regolament Finanzjarju, il-premjijiet huma dak li jista’ jinkiseb b’kandidatura f’kompetizzjoni.
Dawn għandhom jingħataw minn bord ta’ mħallfin li jkunu ħielsa li jiddeċiedu jekk għandhomx jingħataw premjijiet jew le skond il-valutazzjoni tal-kwalità tal-kandidaturi b'referenza għar-regoli tal-kompetizzjoni.
L-ammont tal-premju ma għandux ikun marbut ma’ l-ispejjeż imħallsa minn min jirċevieh.
Ir-regoli tal-kompetizzjoni għandhom jistabbilixxu l-kundizzjonijiet u l-kriterji ta' l-aġġudikazzjoni u l-ammont tal-premju.
Artikolu 160e
Ftehim u deċiżjoni dwar għotjiet
(Artikolu 108(1) tar-Regolament Finanzjarju)
1. Għal kull programm jew azzjoni tal-komunità, il-programm annwali ta’ ħidma għandu jiddetermina jekk l-għotjiet ikunux koperti b’deċiżjoni jew bi ftehim miktub.
2. Sabiex ikun determinat l-istrument li għandu jintuża, għandhom jitqiesu l-elementi li ġejjin għandhom:
(a)
it-trattament ugwali u non-diskriminatorju bejn il-benefiċjarji, b’mod partikolari fuq il-bażi tan-nazzjonalità jew tal-post ġeografiku;
(b)
il-koerenza ta’ dak l-istrument ma' strumenti oħra użati fl-istess programm jew azzjoni tal-komunità;
(c)
il-kumplessità u l-istandardizzazzjoni tal-kontenut ta’ l-azzjonijiet jew programmi ta’ xogħol iffinanzjati.
3. Fil-każ ta’ programmi ġestiti minn diversi uffiċjali ta’ l-awtorizzazzjoni, l-istrument li għandu jintuża għandu jkun determinat f’konsultazzjoni bejn dawn l-uffiċjali ta’ l-awtorizzazzjoni risponsabbli.
Artikolu 160f
Nefqa fuq il-membri ta' l-istituzzjonijiet
(L-Artikolu 108(2)(a) tar-Regolament Finanzjarju)
In-nefqa fuq il-membri ta' l-istituzzjonijiet kif imsemmija fl-Artikolu 108(2)(a) tar-Regolament Finanzjarju għandha tinkludi kontribuzzjonijiet lil assoċjazzjonijiet ta' membri preżenti u passati tal-Parlament Ewropew. Dawn il-kontribuzzjonijiet għandhom jiġu implimentati skond ir-regoli amministrattivi interni tal-Parlament Ewropew.”
(71)
Artikolu 163 huwa sostitwit b'dan li ġej:
“Artikolu 163
Partenarjati
(Artikolu 108 tar-Regolament Finanzjarju)
1. Għotjiet speċifiċi jistgħu jiffurmaw parti minn qafas ta’ partenarjat.
2. Qafas ta’ partenarjat jista’ jkun stabbilit bħala kooperazzjoni fit-tul bejn il-Kummissjoni u l-benefiċjarji ta’ l-għotjiet. Din tista’ tieħu l-forma ta’ ftehim ta’ qafas ta’ partenarjat jew deċiżjoni ta’ qafas ta’ parternarjat.
Il-ftehim jew deċiżjoni ta’ qafas ta’ partenarjat għandhom jispeċifikaw l-għanijiet komuni, in-natura ta' azzjonijiet ippjanati ta' darba jew bħala parti minn programm ta' xogħol ta' kull sena, il-proċedura ta' għoti ta' konċessjonijiet speċifiċi, skond il-prinċipji u regoli tal-proċedura f'dan it-Titolu, u d-drittijiet ġenerali u l-obbligi ta' kull parti skond il-ftehim jew deċiżjoni speċifiċi.
It-tul tal-partenarjat ma’ jistax jaqbeż l-erba’ snin, ħlief f’każijiet eċċezzjonali, ġustifikati b'mod partikolari mis-suġġett tal-qafas ta’ partenarjat.
Uffiċjali ta’ l-awtorizzazzjoni ma jistgħux jużaw il-ftehimiet jew deċiżjonijiet ta’ qafas ta’ partenarjat b’mod mhux xieraq jew jużawhom b'mod li l-iskop jew l-effett ikun kuntrarju għall-prinċipji ta' trasparenza jew trattament ugwali ta' l-applikanti.
3. Ftehimiet jew deċiżjonijiet ta’ qafas ta’ partenarjat għandhom ikunu meqjusa bħala għotjiet għall-iskopijiet tal-proċedura ta' l-aġġudikazzjoni; huma għandhom ikunu suġġetti għall-proċeduri ta’ pubblikazzjoni ex ante msemmija fl-Artikolu 167.
4. Għotjiet speċifiċi bbażati fuq il-ftehimiet jew deċiżjonijiet ta’ qafas ta’ partenarjat għandhom jingħataw skond il-proċeduri stabbiliti f’dawk il-ftehimiet jew deċiżjonijiet, f’konformità mal-prinċipji ta' dan it-Titolu.
Huma għandhom ikunu suġġetti għall-proċeduri tal-pubblikazzjoni ex post stabbiliti fl-Artikolu 169.”
(72)
L-Artikolu 164 hu emendat kif ġej:
(a)
Il-paragrafu 1 huwa emendat kif ġej:
(i)
Il-frażi introduttorja hija sostitwita b'dan li ġej:
“Il-ftehim ta' l-għotja għandu b'mod partikolari jippreskrivi:”
(ii)
punt (d) hu sostitwit b'dan li ġej:
“(d)
l-ispiża totali stmata ta’ l-azzjoni u l-fondi tal-Komunità stipulati, bħala limitu globali espress bħala valur assolut, miżjud kif inhu xieraq permezz ta' indikazzjoni ta':
(i)
ir-rata massima ta’ fondi ta’ l-ispejjeż ta’ l-azzjoni jew programm ta’ xogħol approvat fil-każ imsemmi fil-punt (a) ta’ l-Artikolu 108a(1) tar-Regolament Finanzjarju;
(ii)
l-iffinanzjar b' somma ta’ darba u/jew rata fissa msemmi fil-punti (b) u (c) ta’ l-Artikolu 108a(1) tar-Regolament Finanzjarju;
(iii)
taħlita ta' (i) u (ii).”
(iii)
il-punti (f) u (g) huma sostitwiti b’li ġej:
“(f)
it-termini u kundizzjonijiet ġenerali applikabbli għall-ftehimiet kollha ta’ dak it-tip, bħall-aċċettazzjoni mill-benefiċjarju ta’ verifiki mill-Kummissjoni, OLAF u l-Qorti ta’ l-Awdituri u tar-regoli ta’ publikazzjoni ex post imsemmija fl-Artikolu 169, skond ir-Regolament (KE) Nru 45/2001 (*******); dawn it-termini ġenerali għandhom mill-inqas:
(i)
jispeċifikaw li l-liġi tal-Komunità hija l-liġi li tapplika għall-ftehim ta’ l-għotja, ikkumplimentata, fejn hu meħtieġ, mil-liġi nazzjonali kif speċifikat fil-ftehim ta’ l-għotja;
(ii)
jispeċifikaw il-qorti kompetenti li tisma’ t-tilwim.
(g)
il-baġit globali stmat.
(*******) ĠU L 8, 12.1.2001, p. 1.”" 						
(iv)
il-punt (k) li ġej hu miżjud:
“(k)
kif ikun xieraq, dettalji ta’ l-ispejjeż eliġibbli ta’ l-azzjoni jew programm ta’ xogħol approvat u/jew tal-finanzjament b’somom ta' darba jew rata fissa msemmija fl-Artikolu 108a(1) tar-Regolament Finanzjarju;”
(v)
Il-punt (i) hu sostitwit b'dan li ġej:
“(i)
ir-responsabbiltajiet tal-benefiċjarju, għallinqas rigward ġestjoni finanzjarja tajba u l-preżentazzjoni ta' rapporti dwar l-attivitajiet u rapporti finanzjarji; Fejn xieraq, għandhom jiġu stabbiliti miri intermedji, li fihom dawk ir-rapporti jkunu dovuti;”
(vi)
jiddaħħal il-punt (l) li ġej:
“(l)
dispożizzjonijiet li jirregolaw il-wiri pubbliku ta' referenza għall-appoġġ mill-Baġit tal-Komunitajiet Ewropej, sakemm dan ma jkunx possibbli jew xieraq skond id-deċiżjoni sostanzjata ta' l-uffiċjal ta' l-awtorizzazzjoni.”
(b)
Il-paragrafu 2 jiġi mibdul b'dan li ġej:
“2. Fil-każi msemmija fl-Artikolu 163, id-deċiżjoni ta’ qafas ta’ partenarjat jew ftehim ta’ qafas ta’ partenarjat għandhom jispeċifikaw l-informazzjoni msemmija fil-punti (a), (b), (c)(i), (d)(i), (f), (h), (i), (j) u (k) tal-paragrafu 1 ta' dan l-Artikolu.
Id-deċiżjoni jew ftehim speċifiċi għandu jkun fihom l-informazzjoni msemmija fil-punti (a), (b) (c), (d), (e), (g) u (k) tal-paragrafu 1 u, fejn meħtieġ, il-punt (i) tiegħu.”
(c)
Jiddaħħal il-paragrafu 4 li ġej:
“4. Id-dispożizzjonijiet tal-paragrafi 1 sa 3 japplikaw mutatis mutandis għad-deċiżjonijiet ta' l-għotjiet.
Parti mill-informazzjoni msemmija fil-paragrafu 1 tista' tiġi pprovduta fis-sejħa għall-proposti jew fi kwalunkwe dokument relatat, minflok fid-deċiżjoni ta' l-għotja.”
(73)
Fl-Artikolu 165, il-paragrafi 1 u 2 huma sostitwiti b'dan li ġej:
“1. Għal kull benefiċjarju, qligħ hu definit bħala:
(a)
fil-każ ta’ għotja għal azzjoni, bilanċ pożittiv ta’ dħul fuq l-ispejjeż tal-benefiċjarju meta t-talba tkun saret għall-ħlas finali;
(b)
fil-każ ta’ għotja operattiva, bilanċ favorevoli fuq il-baġit operattiv tal-benefiċjarju;
2. Iffinanzjar permezz ta’ somom ta’ darba u rati fissi għandu jiġi deċiż skond l-Artikolu 181 fuq il-bażi ta' l-ispejjeż jew il-kategorija ta' l-ispejjeż li jirrelataw magħhom, stabbiliti permezz ta’ mezzi oġġettivi bħal data statistiċi, b’tali mod li jkun eskluż qligħ a priori. Fuq l-istess bażi, dawn l-ammonti għandhom jiġu valutati mill-ġdid u, fejn hu xieraq, aġġustati mill-Kummissjoni kull sentejn.
F’dak il-każ, u għal kull għotja, l-assenza ta' qligħ hija verifikata fiż-żmien meta jiġu stabbiliti l-ammonti.
Fejn il-kontrolli ex-post fuq l-avveniment li jiġġenera juru li l-avveniment ma jkunx seħħ u jkun sar ħlas mhux dovut lill-benefiċjarju fuq finanzjament permezz ta’ somma ta’ darba jew rata fissa, il-Kummissjoni għandha tkun intitolata li tirkupra sa l-ammont tal-finanzjament permezz ta’ somma ta’ darba jew rata fissa u, fil-każ ta’ dikjarazzjoni falza dwar il-finanzjament permezz ta’ somma ta’ darba jew rata fissa, li timponi pieni finanzjarji sa 50 % mill-ammont totali tal-finanzjament permezz ta’ somma ta’ darba jew rata fissa.
Dawn il-kontrolli huma bla ħsara għall-verifika u ċ-ċertifikazzjoni ta’ spejjeż attwali meħtieġa għall-ħlas ta’ għotjiet jew partijiet minn forom kombinati ta' għotjiet li jikkonsistu fil-ħlas lura ta' proporzjon speċifikat ta' l-ispejjeż eliġibbli.”
(74)
Jiddaħħal l-Artikolu 165a li ġej:
“Artikolu 165a
Regola tal-kofinanzjament
(Artikolu 109 tar-Regolament Finanzjarju)
1. Il-kofinanzjament jirrikjedi li parti mill-ispejjeż ta’ azzjoni jew l-ispejjeż biex titmexxa entità jinġarru mill-benefiċjarju ta’ għotja, jew permezz ta’ kontribuzzjoni oħra minbarra dik tal-Komunità.
2. Fil-każ ta’ għotjiet li jieħdu waħda mill-forom previsti fil-punti (b) jew (c) ta’ l-Artikolu 108a(1), jew taħlita ta’ dawn, il-kofinanzjament għandu jkun valutat biss fl-istadju ta’ l-evalwazzjoni ta' l-applikazzjoni għall-għotja.”
(75)
Fl-Artikolu 166(1), l-ewwel sub-paragrafu hu sostitwit b’li ġej:
“Programm ta' kull sena għall-konċessjonijiet għandu jitħejja minn kull uffiċjal ta’ l-awtorizzazzjoni responsabbli. Dan il-programm ta’ ħidma għandu jiġi adottat mill-istituzzjoni u ppubblikat fuq is-sit ta’ l-internet ta’ l-istituzzjoni mill-aktar fis possibbli, jekk meħtieġ matul is-sena ta’ qabel, u mhux aktar tard mill-31 ta’ Marzu ta’ kull sena finanzjarja.”
(76)
L-Artikolu 167 hu emendat kif ġej:
(a)
Fil-paragrafu 1, il-punt (b) huwa sostitwit b’li ġej:
“(b)
l-eliġibbilta, esklużjoni, għażla u għoti kif imsemmija fl-Artikoli 114 u 115 tar-Regolament Finanzjarju, u d-dokumenti ta' sostenn relevanti;”
(b)
il-paragrafu 2 hu sostitwit b'dan li ġej:
“2. Sejħiet għall-proposti għandhom ikunu ppubblikati fuq is-sit ta' l-Internet ta' l-istituzzjonijiet Ewropej u possibilment b'kull mezz xieraq ieħor, inkluż il-Ġurnal Uffiċjali ta’ l-Unjoni Ewropea, sabiex tingħata l-akbar pubbliċità possibbli fost benefiċjarji potenzali. Huma jistgħu jiġu ppubblikati matul is-sena ta' qabel l-implimentazzjoni tal-baġit. Kull modifika tal-kontenut tas-sejħiet għall-proposti hija wkoll suġġetta għall-pubblikazzjoni taħt l-istess kundizzjonijiet.”
(77)
Fl-Artikolu 168, il-paragrafu 1 huwa emendat kif ġej:
(a)
punt (d) hu sostitwit b'dan li ġej:
“(d)
għal korpi identifikati bl-att bażiku, fis-sens ta’ l-Artikolu 49 tar-Regolament Finanzjarju, bħala benefiċjarji ta’ għotja.”
(b)
il-punti (e) u (f) li ġejjin huma miżjuda
“(e)
fil-każ tar-riċerka u l-iżvilupp teknoloġiku, għal korpi identifikati fil-programm annwali ta’ ħidma msemmi fl-Artikolu 110 tar-Regolament Finanzjarju, fejn l-att bażiku jipprovdi espressament għal dik il-possibbiltà, u bil-kundizzjoni li l-proġett ma jkunx jaqa’ taħt sejħa għal proposti;
(f)
għal azzjonijiet b’karatteristiki speċifiċi li jeħtieġu tip partikulari ta’ korp minħabba fil-kompetenza teknika tiegħu, il-livell għoli ta’ speċjalizzazzjoni tiegħu jew il-poter amministrattiv tiegħu, bil-kundizzjoni li l-azzjonijiet ikkonċernati ma jkunux jaqgħu taħt sejħa għal proposti ppubblikata jew ippjanata. Dawn il-każijiet għandhom jiġu ssostanzjati kif xieraq fid-deċiżjoni ta’ aġġudikazzjoni.”
(78)
L-Artikolu 169 hu emendat kif ġej:
(a)
Il-paragrafu 1 jiġi mibdul b'dan li ġej:
“1. L-għotjiet kollha aġġudikati matul sena finanzjarja, ħlief boroż ta' studju mħallsa lil persuni naturali, għandhom ikunu ppubblikati bi preżentazzjoni standardizzata f'post apposta u faċilment aċċessibbli fuq is-sit ta' l-Internet ta' l-istituzzjonijiet tal-Komunità fl-ewwel nofs tas-sena ta' wara l-għeluq tas-sena tal-baġit li għaliha jkunu ngħataw.
Fil-każi fejn il-ġestjoni hi ddelegata lill-entitajiet imsemmijin fl-Artikolu 54 tar-Regolament Finanzjarju, għandha ssir referenza mill-inqas għall-indirizz tas-sit ta' l-Internet fejn jinsab dan it-tagħrif jekk ma jkunx ippubblikat direttament fil-post apposta fuq is-sit ta' l-Internet ta' l-istituzzjonijiet tal-Komunità.
It-tagħrif jista' jkun ippubblikat, fi preżentazzjoni standardizzata, b'kull mezz xieraq ieħor, inkluż il-Ġurnal Uffiċjali tal-Komunitajiet Ewropej.”
(b)
Fil-paragrafu 2, il-punt (c) huwa sostitwit b’li ġej:
“(c)
l-ammont aġġudikat u, ħlief fil-każ ta’ finanzjament permezz ta’ somma ta’ darba jew rata fissa kif imsemmi fl-Artikolu 108a (1)(b) u (c) tar-Regolament Finanzjarju, ir-rata ta’ finanzjament ta’ l-ispejjeż ta’ l-azzjoni jew tal-programm ta’ ħidma approvat.”
(c)
Jiddaħħal il-paragrafu 3 li ġej:
“3. Wara l-pubblikazzjoni skond il-paragrafu 2, meta mitluba mill-awtorità baġitarja, il-Kummissjoni għandha tibgħat lil din ta’ l-aħħar rapport dwar:
(a)
in-numru ta’ applikanti fis-sena ta' qabel;
(b)
in-numru u l-perċentwal ta’ applikazzjonijiet aċċettati għal kull sejħa għal proposti;
(c)
it-tul medju tal-proċedura mid-data ta’ l-għeluq tas-sejħa għall-proposti sa l-aġġudikazzjoni ta’ l-għotja;
(d)
In-numru u l-ammont ta' l-għotjiet fejn il-pubblikazzjoni ex post ma saritx fis-snin ta' qabel għar-raġunijiet tas-sikurezza tal-benefiċjarji jew il-ħarsien ta' l-interessi kummerċjali tagħhom.”
(79)
Jiddaħħal l-Artikolu 169a li ġej:
“Artikolu 169a
Tagħrif għall-applikanti
(Artikolu 110 tar-Regolament Finanzjarju)
Il-Kummissjoni għandha tipprovdi tagħrif u pariri lill-applikanti b’dawn il-mezzi li ġejjin:
(a)
tistabbilixxi standards konġunti għall-forom ta’ applikazzjoni għal għotjiet simili u tissorvelja d-daqs tal-formoli ta’ applikazzjoni u l-faċilità li biha jistgħu jinqraw;
(b)
tipprovdi informazzjoni lil applikanti potenzjali b’mod partikolari permezz ta’ laqgħat u l-għoti ta’ kotba ta’ informazzjoni.
(c)
iżżomm fil-Fajl ta' l-Entitajiet Legali msemmi fl-Artikolu 64 data permanenti għall-benefiċjarji.”
(80)
Fl-Artikolu 172, jiddaħħal il-paragrafu 4 li ġej:
“4. Il-prinċipju tal-kofinanzjament għandu jkun ikkunsidrat bħala rispettat fejn il-kontribuzzjoni tal-Komunità tkun imfassla sabiex tkopri ċerti spejjeż amministrattivi ta' istituzzjoni finanzjarja, inkluż, fejn ikun xieraq, miżata varjabbli li tikkostitwixxi inċentiva relatata ma' l-eżekuzzjoni, b’relazzjoni mat-tmexxija ta’ proġett jew programm li jifforma ħaġa sħiħa indissolubbli.”
(81)
Jiddaħħal l-Artikolu 172a, 172b u 172c li ġej:
“Artikolu 172a
Spejjeż eliġibbli
(Artikolu 113 tar-Regolament Finanzjarju)
1. Spejjeż eliġibbli huma spejjeż imġarrba mill-benefiċjarju ta’ għotja li jissodisfaw il-kriterji kollha li ġejjin:
(a)
jiġu kkawżati waqt li tkun għaddejja l-azzjoni jew il-pjan ta' ħidma, bl-eċċezzjoni ta' spejjeż relatati mar-rapporti finali u ċ-ċertifikati tal-verifika;
(b)
ikunu indikati fl-istima tal-baġit globali ta’ l-azzjoni jew tal-programm ta’ ħidma;
(c)
ikunu neċessarji għall-implimentazzjoni ta’ l-azzjoni jew il-programm ta’ ħidma li jkun is-suġġett tal-ftehim;
(d)
ikunu identifikabbli u verifikabbli, u b'mod partikolari jkunu rreġistrati fir-rekords tal-kontabilità tal-benefiċjarju u kkalkulati skond l-istandards tal-kontabilità applikabbli tal-pajjiż fejn il-benefiċjarju jkun stabbilit u skond il-prattika normali tal-kontabilità ta' l-ispejjeż tal-benefiċjarju;
(e)
ikunu jikkonformaw ma' l-obbligi tal-leġiżlazzjoni fiskali u soċjali applikabbli;
(f)
ikunu raġonevoli, ġustifikati u jikkonformaw mal-ħtiġijiet tal-ġestjoni finanzjara tajba, b’mod partikolari dwar l-ekonomija u l-effiċjenza ekonomika.
2. Suġġett għad-dispożizzjonijiet tal-paragrafu 1, u dawk inklużi fl-att bażiku, l-ispejjeż li ġejjin jistgħu jitqiesu bħala eliġibbli mill-uffiċjal ta’ l-awtorizzazzjoni responsabbli:
(a)
spejjeż relatati ma’ garanzija bankarja jew garanzija simili li għandha titpoġġa mill-benefiċjarju ta' l-għotja skond l-Artikolu 118 tar-Regolament Finanzjarju;
(b)
spejjeż relatati mal-verifiki esterni mitluba mill-uffiċjal ta' l-awtorizzazzjoni responsabbli jew meta ssir it-talba għall-finanzjament jew meta ssir it-talba għall-ħlas;
(c)
taxxa fuq il-valur miżjud imħallsa, u li ma tistax tiġi rifondata lill-benefiċjarju skond il-leġiżlazzjoni nazzjonali applikabbli;
(d)
spejjeż ta’ deprezzament, sakemm dawn ikunu effettivament inġarru mill-benefiċjarju;
(e)
spejjeż ta’ nfiq amministrattivi, staff u tagħmir, inklużi l-ispejjeż tal-pagi tal-persunal ta' l-amministrazzjonijiet nazzjonali sakemm dawn ikunu relatati ma' l-ispejjeż ta' attivitajiet li l-awtorità pubblika relevanti ma kenitx twettaqhom kieku ma jkunx sar il-proġett ikkonċernat.
Artikolu 172b
Prinċipju tad-degressività
(Artikolu 113(2) tar-Regolament Finanzjarju)
Fejn l-għotjiet operattivi jitnaqqsu, dan għandu jsir b'mod proporzjonat u ġust.
Artikolu 172c
Applikazzjonijiet ta' finanzjament
(Artikolu 114 tar-Regolament Finanzjarju)
1. L-arranġamenti għas-sottomissjoni ta' applikazzjonijiet għal għotjiet għandhom ikunu determinati mill-uffiċjal ta' l-awtorizzazzjoni responsabbli, li jista' jagħżel il-metodu tas-sottomissjoni. Applikazzjonijiet għal għotjiet jistgħu jsiru permezz ta’ ittra jew permezz ta’ mezzi elettroniċi.
Il-mezzi ta’ komunikazzjoni magħżula għandhom ikunu non-diskriminatorji fin-natura tagħhom u m’għandux ikollhom l-effett li jnaqqsu l-aċċess ta’ l-applikanti għall-proċedura ta’ aġġudikazzjoni.
Il-mezzi ta’ komunikazzjoni magħżula għandhom ikunu tali li jiżguraw li l-kundizzjonijiet li ġejjin ikunu ssodisfati:
(a)
kull sottomissjoni għandu jkun fiha l-informazzjoni kollha meħtieġa għall-evalwazzjoni tagħha;
(b)
l-integrità tad-data għandha tiġi ppreżervata;
(c)
il-kunfidenzjalità tal-proposti għandha tiġi ppreżervata.
Għall-fini tal-punt (c), l-uffiċjal ta’ l-awtorizzazzjoni responsabbli għandu jeżamina l-kontenut ta' l-applikazzjonijiet biss wara li jkun skada l-limitu ta' żmien stabbilit għas-sottomissjoni tagħhom.
L-uffiċjal ta’ l-awtorizzazzjoni responsabbli jista’ jitlob li s-sottomissjoni elettronika tkun akkumpanjata minn firma elettronika avvanzata fit-tifsira tad-Direttiva 1999/93/KE tal-Parlament Ewropew u tal-Kunsill (********).
2. Meta l-uffiċjal ta’ l-awtorizzazzjoni responsabbli jawtorizza s-sottomissjoni ta’ applikazzjonijiet b’mezzi elettroniċi, l-għodda użati u l-karatteristiċi tekniċi tagħhom għandhom ikunu non-diskriminatorji fin-natura tagħhom, ġeneralment disponibbli u interoperabbli mal-prodotti tat-teknoloġija ta' l-informazzjoni u tal-komunikazzjoni f'użu ġenerali. L-informazzjoni li tirrigwarda l-ispeċifikazzjonijiet meħtieġa għall-preżentazzjoni ta’ l-applikazzjonijiet, inkluża encryption għandha titpoġġa għad-dispożizzjoni ta’ l-applikanti.
Minbarra dan, il-mezzi biex jintlaqgħu l-applikazzjonijiet b’mod elettroniku għandhom jiggarantixxu s-sigurtà u l-kunfidenzjalità.
3. Fejn is-sottomissjoni tkun permezz ta’ ittra, l-applikanti jistgħu jagħżlu li jissottomenttu l-applikazzjonijiet:
(a)
jew bil-posta jew b’servizz tal-kurjer, f’liema każ is-sejħa għall-proposti għandha tispeċifika li l-evidenza għandha tikkonsisti fid-data ta’ meta tintbagħat, il-marka tal-posta jew id-data ta’ l-irċevuta tad-depożitu;
(b)
bl-idejn sa l-uffiċċji ta’ l-istituzzjoni mill-applikant personalment jew permezz ta’ aġent, għal liema fini s-sejħa għall-proposti għandha tispeċifika d-dipartiment li għandu l-applikazzjonijiet għandhom jitwasslu fi skambju ma’ fattura ffirmata u datata.
(********) ĠU L 13, 19.1.2000, p. 12.”" 						
(82)
L-Artikolu 173 hu emendat kif ġej:
(a)
il-paragrafu 1 hu sostitwit b'dan li ġej:
“1. Applikazzjonijiet isiru fuq il-formola stabbilita skond il-punt (a) ta' l-Artikolu 169a li tiġi pprovduta mill-uffiċjali li jawtorizzaw responsabbli u skond il-kriterji stabbiliti fl-att bażiku u s-sejħa għall-proposti.”
(b)
il-paragrafu 3 huwa sostitwit b'dan li ġej:
“3. Il-baġit għall-azzjoni jew il-baġit operattiv mehmuż ma’ l-applikazzjoni għandu jkollu dħul u spiża ta’ bilanċ, suġġett għal dispożizzjonijiet għal varjazzjonijiet possibbli fir-rata tal-kambju, u għandu jindika l-ispejjeż li huma eliġibbli għal finanzjament mill-baġit tal-Komunità.”
(83)
Artikolu 174 huwa sostitwit b'dan li ġej:
“Artikolu 174
Evidenza ta' non-esklużjoni
(Artikolu 114 tar-Regolament Finanzjarju)
Applikanti għandhom jiddikjaraw fuq il-kelma tagħhom li ma jkunux jinsabu f'xi qagħda minn dawk li hemm lista tagħhom fl-Artikolu 93(1) u 94 tar-Regolament Finanzjarju. L-uffiċjal ta’ l-awtorizzazzjoni responsabbli jista', skond l-analiżi tiegħu tar-riskju, jitlob l-evidenza msemmija fl-Artikolu 134. L-applikanti għandhom jipprovdu din il-prova, sakemm ma tkunx teżisti impossibbiltà materjali rikonoxxuta mill-uffiċjal ta’ l-awtorizzazzjoni responsabbli.”
(84)
Jiddaħħal l-Artikolu 174a li ġej:
“Artikolu 174 a
Applikanti li m’għandhomx personalità ġuridika
(Artikolu 114 tar-Regolament Finanzjarju)
Meta tiġi sottomessa applikazzjoni għal għotja minn applikant li ma jkollux personalità legali, skond it-tieni subparagrafu ta’ l-Artikolu 114(2) tar-Regolament Finanzjarju, ir-rappreżentanti ta' dan l-applikant għandhom jippruvaw li jkollhom il-kapaċità li jidħlu f’rabtiet legali f’isem l-applikant, u għandhom joffru garanziji finanzjarji ekwivalenti għal dawk ipprovduti minn persuni legali.”
(85)
Artikolu 175 huwa sostitwit b'dan li ġej:
“Artikolu 175
Pieni finanzjarji u amministrattivi
(Artikolu 114 tar-Regolament Finanzjarju)
Pieni finanzjarji jew amministrattivi, jew it-tnejn, jistgħu jiġu imposti fuq applikanti li jkunu għamlu dikjarazzjonijiet foloz, żbalji sostanzjali jew li kkommettew irregolaritajiet jew frodi, skond il-kundizzjonijiet stipulati fl-Artikolu 134b fi proporzjon mal-valur ta’ l-għotjiet ikkonċernati.
Dawn il-pieni finanzjarji jew amministrattivi, jew it-tnejn, jistgħu jiġu imposti wkoll fuq benefiċjarji li jkunu nstabu fi ksur serju ta’ l-obbligi kuntrattwali tagħhom.”
(86)
Jiddaħħal l-Artikolu 175a u 175b li ġej:
“Artikolu 175a
Il-kriteriji ta’ l-eliġibbiltà (Artikolu 114 tar-Regolament Finanzjarju)
1. Il-kriterji ta’ eliġibilità għandhom jiġu ppubblikati fis-sejħa għal proposti.
2. Il-kriterji ta’ eliġibilità għandhom jiddeterminaw il-kundizzjonijiet għall-parteċipazzjoni f’sejħa għal proposti. Dawk il-kriterji għandhom jiġu stabbiliti b'attenzjoni xierqa għall-għanijiet ta' l-azzjoni u għandhom ikunu konformi mal-prinċipji ta' trasparenza u ta' non-diskriminazzjoni.
Artikolu 175b
Għotjiet ta’ valur baxx ħafna
(Artikolu 114(3) tar-Regolament Finanzjarju)
Għotjiet ta’ valur baxx ħafna huma definiti bħala għotjiet li ma jaqbżux EUR 5 000.”
(87)
Fl-Artikolu 176(3), is-subparagrafu li ġej huwa miżjud:
“jekk ma kienu ntalbu l-ebda dokumenti ta’ appoġġ fis-sejħa għall-proposti u jekk l-uffiċjal ta’ l-awtorizzazzjoni responsabbli jkollu dubji dwar il-kapaċità finanzjarja jew operattiva ta’ l-applikanti, huwa għandu jitlobhom jipprovduh b’dokumenti xierqa.”
(88)
L-Artikolu 178 hu emendat kif ġej:
(a)
Fil-paragrafu 1, l-ewwel subparagrafu huwa sostitwit b’li ġej:
“L-uffiċjal ta' l-awtorizzazzjoni responsabbli għandu jaħtar kumitat biex jevalwa l-proposti, ħlief fejn il-Kummissjoni tiddeċiedi mod ieħor fil-qafas ta' xi programm settorjali speċifiku. L-uffiċjal ta' l-awtorizzazzjoni jista' jappunta dan il-kumitat qabel id-data finali għas-sottomissjoni tal-proposti stipulata fil-punt (d) ta' l-Artikolu 167.”
(b)
Jiddaħħal 1a li ġej:
“1a. L-uffiċjal ta’ l-awtorizzazzjoni responsabbli għandu, fejn ikun xieraq, jaqsam il-proċess f’diversi stadji proċedurali. Ir-regoli li jirregolaw il-proċess huma mħabbra fis-sejħa għall-proposti.
Fejn sejħa għall-proposti tispeċifika proċedura ta' sottomissjoni f'żewġ stadji, dawk l-applikanti biss li jissodisfaw il-kriterji ta' evalwazzjoni għall-ewwel stadju għandhom jintalbu jissottomettu proposta sħiħa fit-tieni stadju.
Fejn sejħa għall-proposti tispeċifika proċedura ta' evalwazzjoni f'żewġ stadji, dawk il-proposti biss li jgħaddu mill-ewwel stadju, fuq il-bażi ta’ l-evelwazzjoni ta’ sett limitat ta’ kriterji, għandhom jgħaddu għal aktar evalwazzjoni.
L-applikanti li l-proposti tagħhom ikunu rrifjutati fi kwalunkwe stadju għandhom jiġu infurmati f’konformità ma’ l-Artikolu 116 (3) tar-Regolament Finanzjarju.
Kull stadju sussegwenti tal-proċedura għandu jkun distint b’mod ċar minn dak ta’ qablu.
L-istess dokumenti u informazzjoni m’għandhomx jintalbu aktar minn darba matul l-istess proċedura.”
(c)
Il-paragrafu 2 jiġi mibdul b'dan li ġej:
“2. Madankollu il-kumitat ta' evalwazzjoni, jew fejn ikun xieraq, l-uffiċjal ta’ l-awtorizzazzjoni responsabbli jista' jitlob lil applikant biex jipprovdi iktar materjal jew biex jikkjarifika d-dokumenti ta' sostenn mogħtija f'konnessjoni ma’ l-applikazzjoni, b’mod partikolari fil-każ ta’ żbalji materjali evidenti.
L-uffiċjal ta’ l-awtorizzazzjoni għandu jżomm rekords xierqa tal-kuntatti ma’ l-applikanti matul il-proċedura.”
(89)
L-Artikolu 180(2) huwa emendat kif ġej:
(a)
Fis-subparagrafu 2, il-punt (a) hu sostitwit b’li ġej:
“(a)
Għotjiet għal azzjoni ta’ EUR 750 000 jew aktar, meta l-ammonti kumulattivi tat-talbiet għal ħlas ikunu ta’ anqas minn EUR 325 000.”
(b)
Fil-paragrafu 3, jiddaħħal il-punt (d) li ġej:
“(d)
Benefiċjarji ta’ għotjiet multipli li jkunu pprovdew ċertifikazzjoni indipendenti li toffri garanziji ekwivalenti dwar is-sistemi ta’ kontroll u metodoloġija użati għat-tħejjija tal-klejms tagħhom.”
(90)
Jiddaħħal l-Artikolu 180a li ġej:
“Artikolu 180a
Forom ta’ għotjiet
(Artikolu 108a tar-Regolament Finanzjarju)
1. Għotjiet komunitarji fil-forma msemmija fil-punt (a) ta’ l-Artikolu 108a(1) tar-Regolament Finanzjarju, għandhom jiġu kkalkulati fuq il-bażi ta’ l-ispejjeż eliġibbli, li huma definiti bħala spejjeż li fil-fatt tħallsu mill-benefiċjarju u soġġetti għal stima preliminari tal-baġit kif sottomessa mal-proposta u inkluża fil-ftehim jew deċiżjoni ta’ l-għotja.
2. Somom ta’ darba kif imsemmija fil-punt (b) ta’ l-Artikolu 108a(1) tar-Regolament Finanzjarju għandhom ikopru f’termini globali ċerti spejjeż meħtieġa għat-twettiq ta’ azzjoni, jew għall-operazzjoni annwali ta’ benefiċjarju, skond it-termini tal-ftehim u fuq il-bażi ta’ stima.
3. Iffinanzjar b’rata fissa kif imsemmi fil-punt (c) ta l-Artikolu 108a(1) tar-Regolament Finanzjarju għandu jkopri kategoriji speċifiċi ta’ nefqa li huma identifikati b’mod ċar minn qabel kemm billi jiġi applikat perċentwal iffissat minn qabel jew permezz ta’ l-applikazzjoni ta’ skala standard ta’ spejjeż għal kull unità.”
(91)
Artikolu 181 huwa sostitwit b'dan li ġej:
“Artikolu 181
Somom ta’ darba u ffinanzjar b’rata fissa
(Artikolu 108a tar-Regolament Finanzjarju)
1. Il-Kummissjoni tista’ b’deċiżjoni tawtorizza l-użu ta' dawn li ġejjin:
(a)
somma ta’ darba (lump sum) waħda jew aktar b’valur ta’ EUR 25 000 jew anqas għal kull waħda, li jkopru kategorija differenti waħda jew aktar ta’ spejjeż eliġibbli;
(b)
finanzjament b’rata fissa, b’mod partikulari fuq il-bażi ta’ l-iskala mehmuża mar-Regolament ta’ l-Istaff jew kif approvat kull sena mill-Kummissjoni, għall-ispejjeż ta’ l-akkomodazzjoni u l-allowances ta’ kuljum għal spejjeż ta' missjonijiet.
Din id-deċiżjoni tal-Kummissjoni għandha tiddetermina l-ammont massimu għat-total ta’ dan il-finanzjament awtorizzat, skond l-għotja jew tip ta’ għotja.
2. Fejn ikun xieraq, somom ta’ darba li jaqbżu valur għal kull waħda ta’ EUR 25 000 għandhom ikunu awtorizzati fl-att bażiku li għandu jistabbilixxi l-kundizzjonijiet ta’ l-aġġudikazzjoni u l-ammonti massimi.
Dawn l-ammonti għandhom jiġu aġġustati kull sentejn mill-Kummissjoni fuq il-bażi ta’ mezzi oġġettivi, bħal data statistiċi, kif imsemmi fl-Artikolu 165(2).
3. Id-deċiżjoni jew ftehim ta’ l-għotja jistgħu jawtorizzaw, fil-forma ta’ rati fissi, iffinanzjar ta’ l-ispejjeż indiretti tal-benefiċjarju sa massimu ta’ 7 % mill-ispejjeż eliġibbli diretti totali għall-azzjoni, ħlief fejn il-benefiċjarju jkun qed jirċievi għotja operattiva ffinanzjata mill-baġit tal-Komunità. Il-limitu ta’ 7 % jista’ jinqabeż permezz ta’ deċiżjoni mmotivata tal-Kummissjoni.
4. Il-ftehim ta’ l-għotja għandu jkun fih id-dispożizzjonijiet kollha meħtieġa sabiex jiġi vverifikat li l-kundizzjonijiet għall-aġġudikazzjoni tal-finanzjament b'somom ta’ darba jew rati fissi jkunu ġew irrispettati.”
(92)
Artikolu 184 huwa sostitwit b'dan li ġej:
“Artikolu 184
Kuntratti ta’ implimentazzjoni
(Artikolu 120 tar-Regolament Finanzjarju)
1. Bla ħsara għall-applikazzjoni tad-direttiva dwar l-akkwisti pubbliċi, fejn l-implimentazzjoni ta’ l-azzjonijiet assistiti tirrikjedi l-aġġudikazzjoni ta’ kuntratti ta’ appalt, il-benefiċjarji ta’ għotjiet għandhom jaġġudikaw il-kuntratt lill-offerta li toffri l-aħjar valur għall-flus, jiġifieri lill-offerta li toffri l-aħjar relazzjoni bejn il-prezz u l-kwalità, filwaqt li tingħata attenzjoni biex jiġu evitati kwalunkwe kunflitti ta’ interessi.
2. Fejn l-implimentazzjoni ta’ l-azzjonijiet assistiti tkun tirrikjedi l-aġġudikazzjoni ta’ kuntratt ta’ appalt b’valur ta’ aktar minn EUR 60 000, l-uffiċjal ta’ l-awtorizzazzjoni responsabbli jista’ jobbliga lill-benefiċjarji li jobdu regoli speċjali minbarra dawk imsemmija fil-paragrafu 1.
Dawk ir-regoli speċjali għandhom ikunu bbażati fuq dawk misjuba fir-Regolament Finanzjarju u stabbiliti b’kunsiderazzjoni xierqa għall-valur tal-kuntratti kkonċernati, id-daqs relattiv tal-kontribuzzjoni tal-Komunità f’relazzjoni ma’ l-ispiża totali ta’ l-azzjoni u r-riskju. Dawn ir-regoli speċjali għandhom jiġu inklużi fid-deċiżjoni jew il-ftehim ta' l-għotja.”
(93)
Jiddaħħal l-Artikolu 184a li ġej:
“Artikolu 184a
Appoġġ finanzjarju lil partijiet terzi
(Artikolu 120(2) tar-Regolament Finanzjarju)
1. Sakemm l-għanijiet jew riżultati miksuba jkunu ddettaljati biżżejjed fil-kundizzjonijiet imsemmija fl-Artikolu 120(2)(b) tar-Regolament Finanzjarju, il-marġini tad-diskrezjoni jista’ jitqies li jkun ġie eżawrit jekk id-deċiżjoni jew il-ftehim ta’ l-għotja jispeċifikaw ukoll:
(a)
l-ammonti minimi u massimi ta' l-appoġġ finanzjarju li jistgħu jitħallsu lil parti terza u l-kriterji biex ikun determinat l-ammont preċiż;
(b)
it-tipi differenti ta’ attività li jistgħu jirċievu dan l-appoġġ finanzjarju, fuq il-bażi ta' lista fissa.
2. Għall-fini ta’ l-Artikolu 120(2)(c), l-ammont massimu ta' appoġġ finanzjarju li jista’ jitħallas lil partijiet terzi minn benefiċjarju huwa EUR 60 000, b’massimu ta’ EUR 200 għal kull parti terza.”
(94)
Fl-Artikolu 185, jiddaħħal is-subparagrafu li ġej:
“Ir-rapport dwar il-ġestjoni tal-baġit u dik finanzjarja għandu jkun separat mir-rapporti dwar l-implimentazzjoni tal-baġit imsemmija fl-artikolu 121 tar-Regolament Finanzjarju.”
(95)
Fl-Artikolu 187, “Artikolu 185” hu sostitwit b'“Artikolu 121”.
(96)
Fl-Artikolu 207(1), “Artikolu 185” hu sostitwit b“Artikolu 121”.
(97)
Fl-Artikolu 209(1), “Artikolu 185” hu sostitwit b“Artikolu 121”.
(98)
Fl-Artikolu 210, “Artikolu 185” hu sostitwit b“Artikolu 121”.
(99)
Fl-Artikolu 219(1), “Is-Sezzjoni ta’ Garanzija tal-FAEGG” hu sostitwit b“FAEG”.
(100)
Fl-Artikolu 225, “Artikolu 185” hu sostitwit b“Artikolu 121”.
(101)
Fit-Titolu I tal-Parti II, it-titolu hu sostitwit b' dan li ġej:
“TITOLU I
(TITOLU II TAR-REGOLAMENT FINANZJARJU)
FONDI STRUTTURALI, FOND TA’ KOEŻJONI, FOND EWROPEW GĦAS-SAJD, U FOND AGRIKOLU GĦALL-IŻVILUPP RURALI”
(102)
Fl-Artikolu 228, “il-Fondi Strutturali u l-Fond ta’ Koeżjoni” hu sostitwit b“il-Fondi Strutturali, il-Fond ta’ Koeżjoni, il-Fond Ewropew għas-Sajd u l-Fond Agrikolu għall-Iżvilupp Rurali”.
(103)
Fl-Artikolu 229, jiddaħħal il-paragrafu 7 li ġej:
“7. L-estimi ta’ l-ammont riċevibbli, kif imsemmi fl-Artikolu 160(1a) tar-Regolament Finanzjarju għandhom jintbagħtu lill-uffiċjali tal-kontabilità għar-reġistrazzjoni.”
(104)
L-Artikolu 232 hu emendat kif ġej:
(a)
Il-paragrafu 1 jiġi mibdul b'dan li ġej:
“1. Qabel ma jintlaħaq ftehim ta' finanzjament għal azzjoni li tkun se tkun suġġetta għal ġestjoni deċentralizata, l-uffiċjal ta' l-awtorizzazzjoni responsabbli għandu jiżgura permezz ta' kontrolli tad-dokumenti u fuq il-post, li s-sistema ta' ġestjoni stabbilita mill-pajjiż terz benefiċjarju għall-ġestjoni tal-fondi tal-Komunità tkun tikkonforma ma' l-Artikolu 56 tar-Regolament Finanzjarju.”
(b)
Il-paragrafu 2 huwa emendat kif ġej:
(i)
il-punti (a) u (b) huma sostitwiti b'dan li ġej:
“(a)
li jiżgura konformità mal-kriterji stabbiliti fl-Artikolu 56(1) u (2) tar-Regolament Finanzjarju;
(b)
li jiddikjara li, jekk il-kriterji minimi stabbiliti fl-Artikolu 56(1) u (2) tar-Regolament Finanzjarju ma jibqgħux jiġu osservati, il-Kummissjoni tista’ tissospendi jew ittemm l-implimentazzjoni tal-ftehim;”
(ii)
fil-punt (c), ir-referenza għal “Artikolu 53(5)” hi sostitwita b'“Artikolu 53c”.
(iii)
Il-punt (d) hu sostitwit b'dan li ġej:
“(d)
li jwaqqaf il-mekkaniżmi ta’ korrezzjoni finanzjarja msemmija fl-Artikolu 53(c) tar-Regolament Finanzjarju u speċifikati fl-Artikolu 42, b’mod partikulari għal dak li jirrigwarda l-irkuprar permezz ta’ tpattija (offsetting) fejn l-azzjoni tkun totalment deċentralizzata.”
(iv)
Il-punt (e) li ġej hu miżjud:
“(e)
dispożizzjonijiet dwar il-pubblikazzjoni tal-benefiċjarji tal-fondi li joħorġu mill-baġit.”
(c)
Jiddaħħal il-paragrafu 3 li ġej:
“3. Id-dispożizzjonijiet imsemmija fil-punt (e) tal-paragrafu 2 għandhom jobbligaw lill-pajjiż terz sabiex jippubblika l-informazzjoni msemmija fl-Artikolu 169(2), skond il-preżentazzjoni standard, f'post apposta u faċilment aċċessibbli tas-sit ta' l-internet tagħha. jekk din il-pubblikazzjoni fuq l-internet tkun impossibbli, l-informazzjoni għandha tiġi ppubblikata bi kwalunkwe mezz xieraq ieħor, inkluż il-ġurnal uffiċjali nazzjonali.
Il-pubblikazzjoni għandha ssir matul l-ewwel nofs tas-sena ta' wara l-għeluq tas-sena tal-baġit li għaliha l-fondi jkunu ġew attribwiti lill-pajjiż terz.
Il-pajjjiż terz għandu jikkomunika lill-Kummissjoni l-indirizz tal-post tal-pubblikazzjoni u referenza għandha ssir għal dan l-indirizz fil-post iddedikat tas-sit ta' l-internet ta' l-istituzzjonijiet tal-Komunità msemmija fl-Artikolu 169(1). Jekk l-informazzjoni tiġi ppubblikata b'mod ieħor, il-pajjiż terz għandu jagħti lill-Kummissjoni d-dettalji kollha tal-mezzi użati.”
(105)
Jiddaħħal l-Artikolu 233a li ġej:
“Artikolu 233a
Id-diżimpenn awtomatiku ta' l-impenji maqsuma użati fil-programmi multi-annwali
(Artikolu 166(3) tar-Regolament Finanzjarju)
1. Fl-ikkalkular tad-diżimpenn awtomatiku stipulat fl-Artikolu 166(3)(a) tar-Regolament Finanzjarju, l-elementi li ġejjin m'għandhomx jiġu inklużi:
(a)
dik il-parti mill-impenji tal-baġit li għaliha tkun saret dikjarazzjoni ta' nfiq iżda li r-rimbursar tagħhom ikun ġie interrott jew sospiż mill-Kummissjoni fil-31 ta' Diċembru tas-sena n + 3;
(b)
dik il-parti ta' l-impenji tal-baġit li għaliha ma jkunx possibbli li jsir il-ħlas jew dikjarazzjoni tan-nefqa għal raġunijiet ta’ force majeure li jkunu jaffettwaw serjament l-implimentazzjoni tal-programm.
Awtoritajiet nazzjonali li jgħidu li jkun hemm force majeure għandhom juru l-konsegwenzi diretti fuq l-implimentazzjoni tal-programm kollu jew parti minnu.
2. Il-Kummissjoni għandha tinforma lill-pajjiżi benefiċjarji u l-awtoritajiet ikkonċernati kmieni biżżejjed jekk ikun hemm riskju ta’ diżimpenn awtomatiku. Hija għandha tinfurmahom dwar l-ammont involut kif indikat mill-informazzjoni fil-pussess tagħha. Il-pajjiżi benefiċjarji għandu jkollhom xahrejn minn meta jirċievu din l-informazzjoni sabiex jaqblu ma' l-ammont ikkonċernat jew ma' l-osservazzjonijiet preżenti. Il-Kummissjoni għandha twettaq diżimpenn awtomatiku mhux aktar tard minn disa’ xhur wara l-limitu ta’ żmien stabbilit fl-Artikolu 166(3)(a) u (b) tar-Regolament Finanzjarju.
3. Fil-każ ta’ diżimpenn awtomatiku, il-kontribut finanzjarju tal-Komunità għall-programmi kkonċernati għandu jitnaqqas, għas-sena kkonċernata, bl-ammont awtomatikament diżimpenjat. Il-pajjiż benefiċjarju għandu jipproduċi pjan revedut ta’ finanzjament li jaqsam it-tnaqqis ta’ l-għajnuna bejn il-prijoritajiet u l-miżuri jekk relevanti. Jekk ma tagħmilx dan, il-Kummissjoni għandha tnaqqas l-ammonti allokati għal kull prijorità u miżura jekk relevanti pro rata.”
(106)
L-Artikolu 237 hu emendat kif ġej:
(a)
Fil-paragrafu 1, l-ewwel subparagrafu huwa sostitwit b’li ġej:
“1. L-Artikoli 118 sa 121, bl-eċċezzjoni tad-definizzjoni, Artikolu 122(3) u (4), Artikoli 123, 126 sa 129, 131(3) sa (6), Artikolu 139(2), Artikoli 140 sa 146, Artikolu 148 u Artikoli 151, 152 u 158(a) m’għandhomx japplikaw għal kuntratti ta’ xiri konklużi jew f’isem l-awtoritajiet kontraenti msemmija fil-punti (a) u (b) ta’ l-Artikolu (a) u (b) ta’ l-Artikolu 167(1) tar-Regolament Finanzjarju.”
(b)
Il-Paragrafu 3 jitħassar.
(107)
Fl-Artikolu 240, il-paragrafu 3 huwa sostitwit b'li ġej:
“3. L-avviż ta’ l-aġġudikazzjoni għandu jintbagħat meta jiġi ffirmat il-kuntratt ħlief fejn, jekk ikun għadu meħtieġ, il-kuntatt kien iddikjarat sigriet jew fejn it-twettiq tal-kuntratt ikollu jkun akkumpanjat minn miżuri speċjali ta' sigurtà, jew meta l-ħarsien ta' l-interessi essenzjali ta' l-Unjoni Ewropea, jew il-pajjiż benefiċjarju jitolbu dan, u fejn il-pubblikazzjoni ta' l-avviż ta’ aġġudikazzjoni titqies bħalal mhux xierqa.”
(108)
Fl-Artikolu 241(1), it-tieni subparagrafu hu sostitwit b’li ġej:
“Kuntratti b’valur ta’ anqas minn EUR 10 000 jistgħu jingħataw fuq bażi ta' offerta waħda.”
(109)
Fl-Artikolu 242(1), l-punt (ħ) li ġej hu miżjud:
“(h)
Għal kuntratti ddikjarati bħala sigrieti, jew għal kuntratti li t-twettiq tagħhom irid ikun akkumpanjat minn miżuri speċjali ta’ sigurtà jew meta l-ħarsien ta’ l-interessi essenzjali ta’ l-Unjoni Ewropea jew il-pajjiż benefiċjarju jitlob dan.”
(110)
l-Artikolu 243(1) huwa emendat kif ġej:
(a)
fil-punt (b), “EUR 30 000” hija sostitwita b“EUR 60 000”.
(b)
il-punt (c) hu sostitwit b’li ġej:
“(c)
għal kuntratti b’valur ta’ anqas minn EUR 60 000: proċedura nnegozjata kompetittiva fis-sens ta’ paragrafu 2.”
(c)
It-tieni subparagrafu hu sostitwit b’li ġej:
“Kuntratti b’valur ta’ anqas minn EUR 10 000 jistgħu jingħataw fuq bażi ta' offerta waħda.”
(111)
Fl-Artikolu 244(1), jiddaħħlu l-punti (f), (g) u (h) li ġejjin:
“(f)
Għal kuntratti ddikjarati bħala sigrieti, jew għal kuntratti li t-twettiq tagħhom irid ikun akkumpanjat minn miżuri speċjali ta’ sigurtà jew meta l-ħarsien ta’ l-interessi essenzjali ta’ l-Unjoni Ewropea jew il-pajjiż benefiċjarju jitlob dan;
(g)
għal kuntratti fir-rigward ta’ provvisti kkwotati u mixtrija f'suq tal-prodotti;
(h)
għal kuntratti fir-rigward ta’ xiri b’termini partikolarment vantaġġjużi, jew mingħand fornitur li jkun se jtemm l-attivitajiet tan-negozju tieghu b’mod definit, jew ir-riċevituri jew il-likwidaturi ta’ falliment, ftehim mal-kredituri, jew proċedura simili skond il-liġi nazzjonali.”
(112)
Fl-Artikolu 245(1), it-tieni subparagrafu hu sostitwit b’li ġej:
“Kuntratti b’valur ta’ anqas minn EUR 10 000 jistgħu jingħataw fuq bażi ta' offerta waħda.”
(113)
Fl-ewwel subparagrafu ta’ l-Artikolu 246(1), hu miżjud il-punt (e) li ġej:
“(e)
Għal kuntratti ddikjarati bħala sigrieti, jew għal kuntratti li t-twettiq tagħhom irid ikun akkumpanjat minn miżuri speċjali ta’ sigurtà jew meta l-ħarsien ta’ l-interessi essenzjali ta’ l-Unjoni Ewropea jew il-pajjiż benefiċjarju jitlob dan.”
(114)
L-Artikolu 253 hu emendat kif ġej:
(a)
Fil-paragrafu 1, jiddaħħal il-punt (e) ġdid:
“(e)
fejn ikun fl-interessi tal-Komunità li tkun id-donatur uniku għal azzjoni, u b’mod partikolari sabiex tkun żgurata l-viżibilità ta’ azzjoni tal-Komunità.”
(b)
Fil-paragrafu 2, hu miżjud is-subparagrafu li ġej:
“Madankollu, fil-każ tal-punt (e) tal-paragrafu 1, għandhom jingħataw raġunijiet fid-deċiżjoni ta' finanzjament tal-Kummissjoni.”
(115)
Artikolu 258 huwa sostitwit b'dan li ġej:
“Artikolu 258
Delegazzjonijiet mill-istituzzjonijiet lil uffiċċji interistituzzjonali
(l-Artikoli 171 u 174a tar-Regolament Finanzjarju)
Kull istituzzjoni għandha tkun responsabbli għall-impenji baġitarji. L-Istituzzjonijiet jistgħu jiddelegaw lid-Direttur ta’ l-uffiċċju interistituzzjonali kkonċernat kull att sussegwenti, b’mod partikulari impenji legali, validazzjoni ta’ l-ispiża, awtorizzazzjoni ta’ pagamenti u implimentazzjoni ta’ dħul, u għandhom jistabbilixxu l-limiti u l-kundizzjonijiet għal din id-delega ta’ poteri.”
(116)
Jiddaħħal l-Artikolu 258a li ġej:
“Artikolu 258a
Regoli Speċifiċi għall-Uffiċċju tal-Pubblikazzjonijet Uffiċjali
(l-Artikoli 171 u 174a tar-Regolament Finanzjarju)
Rigward l-Uffiċċju għall-Pubblikazzjonijiet Uffiċjali (OPOCE), kull Istituzzjoni għandha tiddeċiedi dwar il-politika tagħha tal-pubblikazzjoni.
Il-qligħ nett mil-bejgħ tal-pubblikazzjonijiet għandu jerġa' jintuża bħala dħul assenjat mill-istituzzjoni li tkun kitbet dawk il-pubblikazzjonijiet, skond l-Artikolu 18 tar-Regolament Finanzjarju.”
(117)
L-Artikolu 261 huwa mħassar.
(118)
Fil-Parti II, jiddaħħal it-Titolu VI li ġej:
“TITOLU VI
(TITOLU VII TAR-REGOLAMENT FINANZJARJU)
ESPERTI”
(119)
Jiddaħħal l-Artikolu 265a li ġej:
“Artikolu 265a
Esperti esterni
(Artikolu 179a tar-Regolament Finanzjarju)
1. Għal valuri ta’ anqas mil-limiti stabbiliti fl-Artikolu 158(1)(a), esperti esterni jistgħu jintgħażlu fuq il-bażi tal-proċedura deskritta fil-paragrafu 2 għal inkarigi li jinvolvu partikolarment l-evalwazzjoni ta’ proposti u l-għajnuna teknika.
2. Għandha tiġi ppubblikata sejħa għall-espressjoni ta’ interess b’mod partikolari fil-Ġurnal Uffiċjali ta’ l-Unjoni Ewropea jew is-sit ta’ l-internet ta’ l-istituzzjoni sabiex tkun żgurata pubbliċità massima fost kandidati potenzjali u bil-għan li titwaqqaf lista ta’ esperti.
Il-lista magħmula wara s-sejħa għall-espressjonijiet ta’ interess għandha tkun valida għal mhux aktar mit-tul tal-programm multi-annwali.
Kull persuna interessata tista' tissottometti applikazzjoni f'kull ħin matul il-perjodu ta' validita' tal-lista, ħlief għall-aħħar tliet xhur ta' dak il-perjodu.
3. Applikanti esterni m’għandhomx jidhru fuq il-lista msemmija fil-paragrafu 2 jekk ikunu f’waħda mis-sitwazzjonijiet ta’ esklużjoni msemmija fl-Artikolu 93 tar-Regolament Finanzjarju.
4. Esperti esterni li jidhru fil-lista msemmija fil-paragrafu 2 għandhom jintgħażlu fuq il-bażi ta’ l-abilità tagħhom li jwettqu l-inkarigi msemmija fil-paragrafu 1 u skond il-prinċipji ta’ non-diskriminazzjoni, trattament indaqs u assenza ta’ kunflitt ta’ interessi.”
(120)
Artikolu 269 huwa sostitwit b'dan li ġej:
“Artikolu 269
Ġestjoni deċentralizzata ta' l-għajnuna ta' qabel l-adeżjoni
(Artikolu 53c tar-Regolament Finanzjarju)
B'konnessjoni ma’ l-għajnuna ta’ qabel l-adeżjoni msemmija fir-Regolament tal-Kunsill (KEE) Nru 3906/89 (*********) u r-Regolament tal-Kunsill (KE) Nru 555/2000 (**********), ir-regoli li jikkonċernaw kontrolli stabbiliti fl-Artikolu 35 m'għandhomx jaffettwaw il-ġestjoni deċentralizzata li tkun qed titħaddem diġà fil-pajjiżi kandidati kkonċernati.
(*********) Emendi għall-Artikolu 106(5) għandhom japplikaw għal ħlasijiet dovuti sa mill-1 ta' Jannar 2008." 						
(**********) L-Artikolu 134a għandu japplika mill-1 ta' Jannar 2009.”" 						
(121)
Jiddaħħal l-Artikolu 269a li ġej:
“Artikolu 269a
Dispożizzjonijiet tranżitorji
(Artikoli 83 u 95 tar-Regolament Finanzjarju)
Emendi għall-Artikolu 106(5) għandhom japplikaw għal ħlasijiet dovuti sa mill-1 ta' Jannar 2008.
L-Artikolu 134a għandu japplika mill-1 ta' Jannar 2009.”
(122)
Fl-Artikolu 271, il-paragrafu 1 huwa sostitwit b'li ġej:
“1. Il-limiti u l-ammonti preskritti fl-Artikoli 54, 67, 119, 126, 128, 129, 130, 135, 151, 152, 164, 172, 173, 175b, 180, 181, 182, 226, 241, 243, 245 u 250 għandhom ikunu aġġornati kull tlett snin mal-movimenti ta' l-indiċi tal-prezzijiet tal-konsumatur fil-Komunità.”
Artikolu 2
Proċeduri ta’ akkwisti pubbliċi u dawk ta’ l-aġġudikazzjoni ta’ għotjiet imnedija qabel l-1 ta' Mejju 2007 għandhom ikomplu jkunu suġġetti għar-regoli applikabbli meta dawk il-proċeduri kienu mnedija.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Se japplika mill-1 Mejju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ April 2007.